Ebaruwa eya okuwiri eya
PETRO
Amangʼana ku owuimpi
Ebaruwa eya okuwiri eno yajojwa no *Omutumwa Petro na ari Rooma na akiari okuitwa agati eya omwaka ogwa 67 ni 68. Ni yawanga na ari mu owusiwe na akiari okuitwa, Petro yaingirizia amangʼana aga Yesu yamulaga mbwe ngarifwa olumbe olwa owulwire namba owukiire.
Mu ebaruwa eno, Petro egamba-gambra Awakristo woona na awagaania ku awagerezi awa owuweeyi no owuwi wuona owua engerera ziawu. Yawalaga mbwe wasugaane wawe no okumanya okuri kuwuene ku Katonda ni *Kristo mala kiomo waalagwa geeza na awatumwa awaagenda-genda ni Yesu. Petro awalaga mbwe okuirana okwa Omwami paka kuikole kukawa mbwe awandi wawoola mbwe ngari-irana. Awalaga mbwe Katonda aira mpola okuirana kwae kuno, aeniki aioreezia kandi ngagala mbwe awantu wateeke mu owuoni, na awa-aa iwaga eria okugaluka okureka owuoni. Aeniki wamanyire mbwe *Owuire owua Omwami wuuza, Petro a-ambia Awakristo amaani mbwe wamenye na amaingirizio amalootu emberi wa Katonda kandi waisikie emioyo namba mu eminyako-nyaako ni warinda owuire owua Yesu ari-iranamo.
1
1 Inze ni Simioni Petro, *omukurumu kandi *omutumwa owa Yesu *Kristo. Ebaruwa eno mbajojera inywe awantu awari no okuganya ku Kristo okuomerezia ino. Okuganya kwinyu kuri okwa ebeei enkalu mala kiomo okwa turi nakwo. Mwakutuukra aeniki Yesu Kristo ori Katonda kandi Omununuzi iifu ari omuigolovu. 2 Mutuukre owusiza no owuolu owungi owutuukre, okuwitra mu okumanya okwa mumanyire nakwo Katonda alala ni Yesu Omwami iifu.+
Okulowolwa no okuetwa ni Katonda
3 Katonda, ku amaani gaae amangi, amiire okutu-aa ewintu wiona ewia tuagala kugere tumenye owulamu owulootu owusugre emberi waae. Owulamu wuno tuwutuukiire ni kuwitra mu okumanya okwa tumanyire nakwo iye owatueeta tuwe nae mu owunene no owulungi wuae.+ 4 Kandi kuno kulagana mbwe amiire okutu-aa empanwa enene kandi endootu eluguulwa eya yaifuuwa mbwe aaza oku-aa awantu awamuganyireko. Yakola otio kugere awantu awamuganyireko wamizule owuoni owuwiiwi owumiire okureetwa no okuagala okwa omuwiri, owua awantu awa ekialo wakola, kandi wawe mu owulala ni Katonda mu enkola ziae.+
5 Kutio ku ewintu ewilootu ewia Katonda amiire okutukorra wino, mukole wukalu kiomo muesa, muwone mbwe ku okuganya okwa muri nakwo ku Katonda muongerezieko enkola endootu; ku enkola endootu muongerezieko okumanya engira ezia Katonda; 6 ku okumanya engira ezia Katonda muongerezieko okuirinda mu enkola; ku okuirinda mu enkola muongerezieko okuwa no olutuunyo mu eminyako-nyaako; ku okuwa no olutuunyo mu eminyako-nyaako muongerezieko okumenya mu owueru owua Katonda; 7 ku okumenya mu owueru owua Katonda muongerezieko omwoyo ogwa owu-aani owua awada; ku omwoyo ogwa owu-aani owua awada muongerezieko okugonzia awantu woona no olugonzi oluri kuwuene.+ 8 Aeniki okukoma mu okuwa ne ewintu wino kuwungi, kuuza okuwalowera okuwa awagata kandi awawula ne ensaafu mu okumanya okwa mumanyire nakwo Yesu Kristo. 9 No omuntu-umuntu owula ne ewintu wino, afwanana no omuntu owona a-ampi owa amiiso gaae nagawona geeza. Oyo amiire okulawira mbwe amawi gaae goona aga yakola kale Katonda yamala okumurekera.+
10 Kutio Awakristo awiina wange, mukole wukalu muwone mbwe owulamu wuinyu wulagana mbwe kuwuene Katonda yawalowola kandi yawaeta. Ni mukorre mutio, ngamuri-irana enyima 11 ni muri-ingiziwua mu owuami owua Omwami kandi Omununuzi iifu Yesu Kristo, owutariwua.+
12 Kutio nyiza okuwaweerako ni mbaizurizia ewintu wino, kukawa mbwe muwimanyire geeza kandi mukalanguuke mu amangʼana aga Katonda agari kuwuene aga mwatuukra. 13 Mpingirizia mbwe kuri kulootu ni mbinuriire amangʼana gano ni nkiari omulamu kugere mutagalawira. 14 Aeniki manyire mbwe ndi ampi okureka ekialo kino kiomo *Omwami Yesu Kristo amiire okundaga.+ 15 Kutio kugere mutalawira ewintu wino namba ni miire okuwareka, nyiza okukola wukalu kiomo nyesa okugawaizurizia ni nkiario omulamu.
Awantu awaawona owunene owua Yesu Kristo
16 Ifwe awatumwa awa Yesu, ngatukawalaga eminayo egia owuweeyi olwa twawalaga amangʼana aga okuirana okwa Yesu Kristo na amaani aga ariiza nago yaaya. Aeniki ifwe aweene twawona na amiiso giifu ni Katonda amu-aa owunene. 17 Yaeewua owunene no owuti wungi ni Katonda Ise olwa twawurra omwoyo gwae ni guwoola mbwe, “Ono nio Omuzia wange owa ngonziizie kandi owa nsangaarre nae.”† 18 Omwoyo guno twaguwurra ni guema ku igulu olwa twawanga ni Yesu mu ekigiri, asi aeeru aa owunene owua Katonda wuaikira.
Okuirana okwa Yesu na amangʼana aga awagambi
19 Ku ifwe awaawona ewintu wino ni wiikola, amangʼana aga *awagambi awa Katonda gatuweera amalamu ino. Kutio kukaweere kulootu ni muingiizie amangʼana aga awagambi awa Katonda waawoola gano. Ee, mugaingizie ino aeniki amangʼana ago gafwanana ne ekimuri ekimurika mu ekierema nawuno wutuuke owuire wukie, olwa Yesu Engʼeni-ngʼeni eya Kunkio ari-irana, aizuzie emioyo giinyu no owueru wuae.+ 20 Kutio owukirre ewintu wiona, musugaane mumanye mbwe awulao omuntu oesa okunawula amangʼana aga awagambi awa Katonda waajoja,* na amaganga gaae omwene. 21 Aeniki awulao omugambi owa Katonda owawoola ingʼana na amaganga gaae omwene yaaya. Ni no *Omwoyo Omweru ogwa Katonda nio owawalaganga amangʼana agawaemera ku Katonda, aga waawoola.+
+ 1:2 Yuuda 2 + 1:3 2Pet 1:16–17 + 1:4 Awaru 5:2; Yako 1:14–15 + 1:7 Gala 6:10 + 1:9 Efee 5:26 + 1:11 2Timo 4:18; Tiit 3:6; 2Pet 2:20; 3:18 + 1:14 Yowa 21:18–19; 2Kori 5:1 † 1:17 Math 17:5; Mari 9:7; Luuk 9:35 + 1:19 Zabu 119:105; Awaru 1:2; 13:12; 1Pet 1:10–11 * 1:20 Nakuwa Awulao omugambi owa Katonda owaesanga okufumia-ufumia amangʼana na amaganga gaae omwene. + 1:21 2Timo 3:15–16