2
1 Waana wange, mbajojera amangʼana gano kugere mutakola owuoni. Ni, no omuntu okorre owuoni, turi no Omulongoole Yesu *Kristo, otuiyembra Katonda aturekere.+ 2 Iye nio omusango ogututoorrao okuswawukwa ni Katonda ku owuoni wuifu. Ni ngari omusango ku ifwe twengʼene yaaya, ni ku awantu awa ku ekialo kiona.+ 3 Tuesa okumanya geeza mbwe kuwuene tumanyire Katonda, mala ni kuri mbwe turindre *ensikirra ziae. 4 Omuntu owoola mbwe amanyire Katonda, ni ngakola ewia Katonda asikiire, iye ari omuweeyi kandi owuene owua Katonda wumuwulamo.+ 5 Ni, no omuntu arindre amangʼana gaae, olugonzi olwa tugonziizie nalwo Katonda* luuza okutuuka kuwuene mu owulamu wuae. Engira eya tumanyiramo mbwe turi ku Katonda eri ntino:+ 6 Omuntu-umuntu owoola mbwe amenyere ku Katonda, paka amenye owulamu owufwanana no owua Yesu yamenya.+
Ensikirra empia eya okugonzania omuntu no omwina waae
7 Awiiko wange awa ngonziizie, ngʼambajojera ensikirra empia yaaya. Ni mbajojera mala ensikirra enkulu, eya mumiire okuwa nayo okuemera mu okutanika kwinyu okuwa no okuganya ku Kristo eria. Ensikirra enkulu yazane na amangʼana amalootu aga mumiire okuwa ni muwurra.+ 8 Ni mu engira indi, mbajojera ensikirra empia. Owuene owua ensikirra eno wuwonekana ku Yesu Kristo ni ku inywe mwona, aeniki ekierema ekimiire okuwa ni kiambre ekialo kiwua kandi nyingeeno owueru owua kuwuene wumiire okutanika okuwala.++
9 Omuntu owoola mbwe ari mu owueru, na akiaregere omwina waae, omuntu oyo akiari mu ekierema.+ 10 No omuntu ogonziizie omwina waae, iye ari mu owueru kandi kiwulao ekintu ekiiza kiamuguunya† mala yagwa mu owuoni. 11 No omuntu oregere omwina waae, iye ari mu ekierema kandi akiagenda-genda mu ekierema. Afwana omuwuunu otamanyire aa agia aeniki ekierema kimumwamiizie amiiso ti!
12 Mbajojera inywe awaana wange awa ngonziizie,
aeniki mumiire okurekerwa amawi giinyu goona
ku eriina eria Yesu Kristo.+
13 Mbajojera inywe waise,
aeniki mumanyire Kristo,
owawangao okuemera mu owutanikro.
Mbajojera inywe awawuuka,
aeniki mumiire okukira *Ekikeeno.
Mbajojera inywe awaana wange awa ngonziizie,
aeniki mumiire okumanya Katonda Ise.
14 Mbajojera inywe waise,
aeniki mumanyire Kristo,
iye owawangao okuemera mu owutanikro.
Mbajojera inywe awawuuka,
aeniki muri awakalangufu,
Ingʼana eria Katonda riwamenyeremo
kandi mumiire okukira Ekikeeno.
Mutaaza mwagonzia ekialo
15 Mutaaza mwagonzia ekialo namba ewintu ewiri ku ekialo. No omuntu agonziizie ekialo, ngagonziizie Katonda Ise,‡ yaaya.+ 16 Ni kutio aeniki ewintu wiona ewiri ku ekialo, kiomo okuizula no okuagala okwa omuwiri ne ewintu ewisangaazia mala amiiso, alala no okuitumbula okwa awantu waitumbula ne ewintu ewia wari nawio nakuwa ewia wakola, wiona wiema mala ku ekialo, ni ngʼani ku Katonda, yaaya.+ 17 Ekialo ne ewintu ewiriko wiona wiiza okuwua. No omuntu okola okuagala okwa Katonda, iye ari no owulamu owutariwua.+
Awazigu awa Kristo
18 Waana wange, zino nizio enyinga ezia owutuuko. Mala kiomo mumiire okuwurra mbwe omuntu olwania Kristo aaza okuuza. Namba nyingeeno awamulwania awangi wamiire okuuza. Kandi kino nikio ekigera ni tumanya mbwe turi mu amiire aga owutuuko.+ 19 Awantu wano waatusomoka watureka. Ni ngawakawanga awalala ku ifwe kuwuene, aeniki waweeko awalala ku ifwe, kangato wakiari ni ifwe. No okureka okwa waatureka kulagana geeza mbwe awulao namba omulala ku iwo owawanga omulala ku ifwe.+
20 Ni inywe, Kristo Omweru amiire *okuwafukako *Omwoyo Omweru ogwa Katonda,§ kutio mumanyire owuene.+ 21 Ngʼambajojera amangʼana gano mbwe ngʼamumanyire owuene yaaya, ni mbajojera aeniki mumanyire owuene owuo kandi mumanyire mbwe wuwulao owuweeyi owuesa wuawa mu owuene.
22 Katio omuweeyi naanu? Ari omuntu olowa mbwe Yesu ngaari Omulowole owa Katonda. Omuntu ofwana oyo nio olwania Kristo kandi alowa Katonda Ise alala ni Katonda Omuzia oona.+ 23 Awulao-uwula omuntu okawa ni Katonda, ni kandi alowa Omuzia waae. Oganyire Omuzia owa Katonda, ari ni Katonda Ise oona.+
24 Mukole wukalu muwone mbwe muandre ku amangʼana aga mwamiire okuwa ni muwurra okuemera kuluweri. Ni mukorre mutio, nikwo muuza okugia emberi okuanda ku Katonda ni ku Omuzia waae yoona.+ 25 Kandi Kristo omwene yaifuuwa mbwe aaza okutu-aa owulamu owutariwua.+
26 Mbajojera amangʼana gano ku amangʼana aga awantu awaagala okuwatoola ku engira endootu. 27 Ni inywe Omwoyo Omweru ogwa Katonda owa Yesu Kristo yawafukako awarimo kandi kiwulao ekia muagarra omuntu wundi awagerere. Omwoyo Omweru ogwa Katonda owarimo oyo, awagerera ewintu wiona. Ari owa kuwuene kandi ngʼano owa owuweeyi, yaaya. Mala kiomo amiire okuwagerera mbwe mukole, muande ku Yesu Kristo.+
Awaana awa Katonda
28 Kutio waana wange, mugie emberi mu okuganya ku Kristo kugere nyanga na ari-irana ensuuko zitatuamba. Ni tugie emberi waae no owusiani mu okuirana kwae.+ 29 Aeniki mumanyire mbwe Kristo ari omulongoole, mumanyire lwona mbwe awantu woona awakola ewintu ewisugre emberi wa Katonda wari awaana awa Katonda.+
+ 2:1 Awaru 8:34; Awaib 7:25 + 2:2 Yowa 1:29; 1Yow 4:10 + 2:4 Yowa 8:44; 1Yow 1:6; 4:6 * 2:5 Ano olugonzi luesa okutoolwa ki olwa Katonda atugonziizie nalwo, olwa tugonziizie nalwo Katonda namba olufwanana no olwa Katonda. + 2:5 Yowa 14:15; 1Yow 2:17; 5:3; 2Yow 6 + 2:6 Yowa 13:15; 15:4–5 + 2:7 1Yow 2:24; 3:11 + 2:8 Yowa 13:34 + 2:8 Yowa 8:12; Awaru 13:12 + 2:9 1Yow 3:10, 15; 4:20 † 2:10 Ano olugonzi luesa okutoolwa ki olwa Katonda atugonziizie nalwo, olwa tugonziizie nalwo Katonda namba olufwanana no olwa Katonda. + 2:12 Awat 4:12; 1Yow 3:5 ‡ 2:15 Warrako 2:5. + 2:15 Yako 4:4 + 2:16 Awaru 13:14; Efee 2:3 + 2:17 1Kori 7:31; 1Yow 2:5 + 2:18 2Thes 2:3–4; 1Yow 4:3; 2Yow 7 + 2:19 Awat 20:30 § 2:20 Nakuwa Katonda Omweru amiire *okuwawaka na amavuta. + 2:20 1Yow 2:27 + 2:22 1Yow 4:2–3; 2Yow 7 + 2:23 1Yow 4:15; 2Yow 9 + 2:24 1Yow 2:7 + 2:25 Yowa 5:24 + 2:27 Yowa 14:16, 26 + 2:28 Yowa 15:4–5; 1Yow 3:21 + 2:29 1Yow 3:7, 10