5
Ku awagaaka na awawuuka awaraaga
1 Ndi omulala ku *awagaaka awa ekaniisa owawona eminyako-nyaako egia *Kristo yawona, kandi omulala ku awaaza okutuukra omugawo mu owukaate owuuza okusasulwa. Mbaisasaama inywe awagaaka awa ekaniisa 2 mbwe muwe awaayi awalootu awa amagondi aga Katonda ateere mu amakono giinyu mbwe murinde. Mukole mutio ku okuagala kwinyu aweene kiomo Katonda aagala, ni ngʼani ku okunigiriziwua yaaya. Mutakola otio no okuagala mbwe mutuukremo ekintu, ni ki awari no okuagala okwa okukorra awandi.+ 3 Muta-aa awantu awa murindre owuzito, ni muwaweere ekilago ekilootu.+ 4 Kandi olwa Omwayi Omunene aaza okuuza, ariwa-aa omugawo ogwa owukire ogutaaza okukiiriya yaaya.+
5 Inywe awawuuka mwona musugaane muwurre awakulu wiinyu. Omuntu ki omuntu ku inywe asugaane akorre omwina waae na aiisie ansi aeniki, “Katonda alowa awantu awaitumbula, na awa omusiza na awantu awaiisiizie ansi.”†+ 6 Kutio muiisie ansi inywe aweene emberi wa Katonda, kugere awaginge kungulu mu enyinga ezisugre.+ 7 Mute eminyako-nyaako giinyu giona mu amakono gaae aeniki owulamu wuinyu wumuambre.+
8 Muwe amiiso kandi muikage, aeniki omuzigu wiinyu ori *Ekikeeno ekuba eno ne eno ki endwe eduma ne eagala omuntu owa ekatandula wutono-tono.+ 9 Mumulowe ni muimerre wukalu mu okuganya, aeniki mumanyire mbwe waamwinyu ku Kristo awari ku ekialo kiona wawita mu eminyako-nyaako emifwanani gino.+
10 Ni Katonda owa owusiza wuona, owawaeta mu owunene wuae owutawua ni kuwitra ku Kristo Yesu, ni mumiire okuwona eminyako-nyaako ku amiire amatono, omwene aaza okugera muwe awatuufu kandi awakalangufu, awaisimbiriire kandi awataiyunzia.+ 11 Amaani goona gari agaae amiire goona agawula ne entuuko. *Amin.
Amakeezio agatuukre
12 Mbajojeere ebaruwa enyipi eno ni ntunziwua ni Siila ori wamwifu owa manyire mbwe arindre endagano. Njojere itu rino okuwa-ambia amaani, ni mfumia owuwoni wuange mbwe wuno niwuo owusiza owua Katonda owua kuwuene owua musugaane muimerreko wukalu.+ 13 Awari *Babulooni,* awaalowolwa ni Katonda alala ni inywe, wawatumiire amakeezio alala ni Mariiko, omuzia wange ku Katonda.+ 14 Mukeezanie omuntu no omwina waae na amakeezio aga olugonzi. Owuolu wuwe ni inywe awari ku Kristo mwona.
+ 5:2 Yowa 21:15–17; 1Timo 6:5 + 5:3 Math 20:25–28; 1Kori 4:16; 2Kori 1:24; 1Timo 4:12 + 5:4 1Kori 9:24–25; 1Pet 1:4 † 5:5 Emfu 3:34 + 5:5 Efee 5:21; Yako 4:6 + 5:6 Yako 4:10 + 5:7 Zabu 37:5; 55:22; Filiip 4:6 + 5:8 2Kori 2:11; 1Thes 5:5–8 + 5:9 Efee 6:11–12; Yako 4:7 + 5:10 2Thes 2:17 + 5:12 Awat 15:22; 1Thes 1:1 * 5:13 Andi eriina rino rikorrwe nario okuwisa omugizi ogwa Rooma ogwawanga ne enkola efwanani ne eya *Babulooni. + 5:13 Awat 12:12