Ebaruwa eya Paulo yajojera
AWAFILIIPI
Amangʼana ku owuimpi
Ebaruwa eya Awafiliipi yajojwa no *Omutumwa Paulo ni yawanga na ari mu owusiwe ku omugizi ogwa Rooma, mu omwaka ogwa 60–61. Ebaruwa eno yajojerwa Awakristo awa ekaniisa eya ku omugizi ogwa Filiipi, eya Paulo yatanika. Paulo atanika no okuwairanizia otioo ku empanwa eya amasendi eya waamutumra ni kuwitra ku omwina waawu oetwa Epafraasi.
Paulo atanika ebaruwa eno na ari no owusiani ku ekaniisa eno na awalaga eminyako-nyaako egia yatuukra ku omugizi ogwa Rooma. Awa-ambia amaani na awalaga mbwe wagie emberi no okuganya kwawu kukawa mbwe wanyaasiwua kandi wawita mu ewigazio ewikalu. Awalaga mbwe warekane no okuagala ewiawu aweene, ni wamenye ni waiisiizie ansi kandi ni wari no owulala. Owutuukre, awaizurizia mbwe waanunulwa ni kuwitra ku okuganya ku *Kristo ni ngʼani ku okurinda endagirra ezia *Awayaudi.
Paulo alagana owusangaavu mu ebaruwa eno kukawa mbwe ari mu owusiwe kandi ngamanyire ekiiza okumuikorra. Awalaga mbwe na afumre mu owusiwe omulamu, aaza okusangaala ku olugonzi olwa Katonda. Ni, ni kuri mbwe afwire, aaza okuwa na atuukiire iwaga eria okugia okuwa ni Yesu ku igulu. Kutio, tuigerera mbwe ki Awakristo aiifu ni ku igulu, kutio tuesa okuwa no owusangaavu no owusiani namba ni tuwita mu eminyako-nyaako egia ku ekialo.
1
Amakeezio agasookere
1 Ni inze Paulo alala ni Timotheeo, *awakurumu awa Yesu *Kristo. Ebaruwa eno mbajojera inywe awantu awa Katonda okuwitra ku Yesu Kristo woona awamenyere Filiipi, na awakangasi awawarra owulala owua Awakristo alala na awatunzia awakangasi awo.+
2 Muwe no owusiza no owuolu owuema ku Soifu Katonda no *Omwami Yesu Kristo.
Okwikazia no okusawa okwa Paulo
3 Nyiranizia Katonda wange otioo ino enyinga ziona ezia mbaingiriizie, 4 kandi lwona enyinga ziona ni nsawa, mbasawira ni ndi no owusangaavu ino 5 ku emirimo egia okulanzia *injiili egia mumiire okuwa ni mukola alala ni inze okuemera owuire owua mwatuukra amangʼana gano kutuuka nyingeeno. 6 Kandi ndi no owusiani owua okuwoola mbwe Katonda owatanika emirimo emilootu gino ni inywe, aaza okugia nagio emberi nawuno agituusie owuire owua Yesu Kristo ari-irana.+ 7 Omwene mbona mbwe kuri kulootu ni mbawurra otio, aeniki mutoorre iwaga inene ino mu omwoyo gwange.* Inywe alala ni ifwe Katonda amiire okutu-aa owusiza owua okulwanra owuene no okulanzia amangʼana amalootu ni nyawanga mu owusiwe kandi ni nyawanga owuyanga. 8 Katonda omwene amanyire kiomo amiiga gandia ni inywe kandi kiomo mbagonziizie no olugonzi olwa Kristo Yesu.+
9 Okusawa kwange kuri mbwe olugonzi lwinyu luisonge lutairana enyima kandi mbwe okumanya no okuwurra okwa muri nakwo wisonge okuniina kungulu, 10 kugere muwe awantu awaesa okugawula ewintu ewilootu kandi awantu aweeru awawulako embala, nawuno Yesu airane.+ 11 Ee, awantu awa-amia ensaafu ezia owuigolovu ezigera ni Katonda atondowolwa kandi aeewua owunene, ni kuwitra ku Yesu Kristo.+
Owusiwe owua Paulo wusongere okulanzia Injiili
12 Waamwifu, nyagala mumanye mbwe ewintu ewianyikoriire wino wiatunziizie ino mu okulanzia kwange amangʼana amalootu aga Katonda.+ 13 Aeniki awantu woona alala na awarinzi awa owumenyo owua omwami woona wamanyire mbwe ndi mu owusiwe muno ku amangʼana aga Yesu. 14 Kandi okusiwua okwa nyasiwirwe okwo, kwa-ambiizie owungi owua waamwifu ku Kristo amaani ino kandi wari no owusiani owua okulanzia amangʼana aga Katonda owungi okukira okwa waawanga nakwo oluweri, aa watatia.
15 Kuwuene wario awalanzia amangʼana aga Kristo ne endandulu kandi ni iyari, na awandi iwo wagalanzia ne emioyo emieru egiagala owulootu. 16 Awantu awalanzia ne emioyo emieru wano wakola otio aeniki wangonziizie kandi wamanyire mbwe nyateerwe mu owusiwe muno ku amangʼana amalootu aga Katonda aga ndwanra wukalu. 17 Na awandi awalanzia amangʼana aga Kristo ne emioyo emiwiiwi wano, okuagala kwawu ngakulootu yaaya aeniki iwo wakola otio kugere nyingiziwue mu emidambo emingi mu owusiwe muno.+ 18 Ni kukawa mbwe wari ne emioyo emiwiiwi nakuwa emieru, ekineene ni mbwe mu engira ezio ziona amangʼana aga Yesu Kristo galanziwua kandi ekio nikio ekisangaalo kiange.
Kuwuene nyiza okugia emberi okuwa omusangaavu ino 19 aeniki manyire mbwe ni kuwitra ku okusawa okwa munsawira no owuitunzi owua ntuukra okuema ku *Omwoyo Omweru ogwa Yesu Kristo, ewintu ewimiire okunyiikorra wino wiiza okugaluka wiwe owuinunuzi wuange.+ 20 Ekintu ekineene ekia nteereko omwoyo gwange ni mbwe nyanga ntaaza nyawona ensuuko ku ekintu-ukintu. Ni kuwe mbwe enyinga ziona mbe no owusiani kiomo ndi nyingeeno otino, kugere mbe mbwe ndio omulamu nakuwa mbwe mfwire, omulamu wuange wugingirizie Yesu Kristo kungulu. 21 Aeniki inze okuwa kwange omulamu, ni iwaga eria okugia emberi okukorra Kristo, no okufwa katio kulootu kwange okukira.+ 22 Ni kuri mbwe okugia emberi okuwa omulamu mu omuwiri guno, kuri mala iwaga eria okukola ewintu ewingi ewilootu, kane katio ekia nsugaane ndowole agati ya ewintu wiwiri ewio namanyire. 23 Nkululwa eno ne eno aeniki okuagala mbwe nyeme mu owulamu wuno ngie mpuluuke ni Kristo ne ekintu ekilootu ekimpomerezia ino;+ 24 ni ku inywe kuri kulootu okukira ni mbeere omulamu mu omuwiri guno. 25 Ee, noona nganyire otio kandi manyire mbwe nyiza okusonga okuwa ni inywe mwona kugere musonge okukoma mu okuwa ne ekisangaalo mu okuganya kwinyu ku Yesu Kristo. 26 Kutio okuirana kwange okuwa ni inywe kuuza okugera ekisangaalo kiinyu ku Kristo Yesu kiizule du, ku amangʼana gange.
27 Owukirre wiona, paka muwone mbwe owulamu wuinyu owua owuire ki owuire wu-aa injiili eya Kristo eriina ilootu. Ni mukorre mutio, namba ni nyizre mbawone nakuwa ni mpuriire-uwurra amangʼana giinyu ni ndi ale, nyiza okumanya mbwe kuwuene muaimeriire no omwoyo omulala kandi mwona mulwanra okuganya okuiyegeeke ku amangʼana amalootu, ni muri ekintu ekilala+ 28 aa mutatiire awazigu wiinyu awawalwania namba wutono. Kino kiiza okuwa ekilago ku iwo mbwe Katonda omwene aaza okuwanunula, ni iwo waaza okuonwa wawue chwe. 29 Aeniki mumiire okueewua iwaga ilootu ngʼane eria okuta okuganya kwinyu ku Yesu riengʼene yaaya, ni kugia eria okumunyaka-nyaakra riona. 30 Turi ni inywe mu okulwana iye rino. Aweene mwamiire okuwona emidambo giange kandi na reero nkiawona emidambo.+
+ 1:1 1Kori 4:17 + 1:6 Filiip 2:13; 1Thes 5:24 * 1:7 Nakuwa aeniki ntoorre iwaga inene ino mu emioyo giinyu. + 1:8 2Kori 5:14 + 1:10 Awaru 12:2; 1Kori 1:8; 2Kori 5:10; Efee 5:27; Filiip 1:6; 2:16; 1Thes 3:13; 5:23 + 1:11 Yowa 15:8 + 1:12 Awat 28:17–20; Efee 3:1 + 1:17 2Kori 2:17 + 1:19 Awaru 15:30 + 1:21 Gala 2:20; Kolo 3:3–4 + 1:23 2Kori 5:8–9 + 1:27 Kolo 1:10; 1Thes 2:12; 4:1, 7 + 1:30 Awat 16:19–40