15
1 Ifwe awantu awakalangufu mu okuganya ku *Kristo, tusugaane tu-ee awiina wiifu awakiari no okuganya okunyowu-nyoowu iwaga mu owudewenyu wuawu. Ngakusugaane kuwe mbwe tukola mala ewintu ewituomerezia ifwe aweene, yaaya.+ 2 No omulala ki omulala ku ifwe asugaane asangaazie Awakristo awiina waae, ku okuwakorra ewintu ewiwatunzia okukoma mu okuganya kwawu ku Katonda.+ 3 Aeniki Kristo oona ngakaisangaazia mala iye omwene, ni mala kiomo kwajojwa mu endagano otino, “Amanyego aga waakunyega nago goona gangwiriirako.”† 4 Ewintu wiona ewiajojwa mu endagano wiajojwa mbwe witugerere. Amangʼana gano gatuambia amaani kandi gagera ni tuwa no olutuunyo kugere tuwe no omwoyo ogwa okurindirra okutuukra ewintu ewia Katonda yatuifuuwira.+ 5 No okusawa kwange mbwe Katonda ngʼina olutuunyo kandi oambia awantu amaani, awa-ee emioyo egia owulala agati iinyu aweene, ni mulonda Yesu Kristo.+ 6 Okwo kuuza okugera inywe mwona alala, mutondowole Katonda kandi Swawu *Omwami iifu Yesu Kristo, ni muri no omwoyo omulala. 7 Kutio muganye okuingizia awiina wiinyu mala kiomo Kristo oona yawaingizia mwona. Okwo ku-aa eriina eria Omwami Katonda owunene. 8 Mbalaga mbwe Kristo yaikola owemirimo owa *Awayaudi okulagana mbwe Katonda ngagaluka ku ekintu ekia amiire okuwoola kuwuene. Ao otio yatuusianga ekia Katonda yaifuuwira waaguukwa waawu.+ 9 Lwona yakola otio kugere awatari Awayaudi watondowole Katonda ku amagongi gaae ku iwo, mala kiomo kwajojwa mu endagano mbwe:
“Kutio nyiza okukutondowola agati ya awatari Awayaudi.
Kandi nyiza okukuembra enyembo ezitondowola eriina riao.”†+
10 Endagano ewoola kandi etino,
“Inywe awatari Awayaudi,
musangaale alala na Awayaudi,
awantu awa Katonda yalowola okuwa awaae.”†
11 Kandi ewoola etino:
“Inywe mwona awatari Awayaudi, mutondowole Katonda;
awantu awaema mu enganda ziona, mumutondowole.”†
12 Isaaya yoona awoola otino:
“Omuizukulu owa Yeese aaza okuuza;
omuntu ooza okufuma okukangatra awatari Awayaudi.
Kandi awatari Awayaudi woona waaza okuta emioyo giawu giona ku iye.”†
13 No okusawa kwange mbwe Katonda oesana omwoyo ogwa okurindirra, awaizuzie ne ekisangaalo no owuolu ni kuwitra mu okuganya kwinyu ku iye. Okwo kuuza okugera okurindirra kwinyu kuisonge ino, ni kuwitra ku amaani aga *Omwoyo Omweru ogwa Katonda.
Ekigera ni Paulo ajoja ebaruwa eno no owusiani
14 Waamwifu, inze omwene manyire geeza mbwe muri awantu awaizuule du ne enkola endootu kandi muri na amagezi agasugre, lwona mbwe muesa mwaigerera inywe aweene geeza. 15 Ni kukawa kutio, mbajojeere no owusiani ino mu ebaruwa eno ku ewintu windi kugere mbaizurizie, aeniki Katonda nio ompeere owusiza owua 16 okuwa *omukurumu owa Yesu Kristo otunzia awatari Awayaudi. Nkola emirimo egia owuozia ku okulanzia amangʼana amalootu aga Katonda, kugere awatari Awayaudi wawe ki omusango omulootu ogwa Katonda aganyire nagwo, ogwa Omwoyo Omweru atengekeere Katonda.+ 17 Kutio ku Yesu Kristo nyesa nyaitumburra emirimo egia amiire okuwa na ampa amaani okorra Katonda. 18 Ngʼanyiza okugamba-gamba ku ekintu-ukintu yaaya, ni mala ku ewia Kristo amiire okukola ni inze. Amiire okureeta awatari Awayaudi okulonda Katonda ni kuwitra ku amangʼana gange ne ewia miire okuwa ni nkola agati yaawu.+ 19 Yakola ni inze ewintu wino ni kuwitra ku amaani aga ewilagano na amankono amanene-nene aga Omwoyo Omweru ogwa Katonda yampa amaani okukola. Kutio okuemerra Yerusaleemu no ogia-ugia nawuno otuuke Ilirikaamu, miire okulanzizia awantu amangʼana amalootu aga Yesu.+ 20 Okuagala kwange amiire goona kumiire okuwa mbwe ndanzizie awantu awa nikwo wasooka okuwurra amangʼana amalootu aga Kristo. Ngʼanyagala mbwe mbe ni nyomboka ku owulusa owuateewuao no omuntu wundi omusaasa.+ 21 Aa okukola otio, inze nkola kiomo endagano ewoola etino,
“Awaawanga ni wakiari okulagwa amangʼana ku iye, waaza okuwona
kandi awaawanga ni wakiari okumuwurra waaza okutegerezia wamanye.”†
Omupango ogwa Paulo okugia Rooma
22 Kino nikio ekintu ekimiire okuweerao ni kindowera okuwaazako. 23 Ni nyingeeno mpano katio miire okumala emirimo giange oluwega luno. Ni lwona, miire okuwaao ni nyagala ino okuwaazako mbawone eyo ku emiaka emingi. 24 Kutio nyingeeno ndi no omupango ogwa okukola otio ni ngia Speeni. Mpingirizia okuwa omugeni iinyu ni mbita kandi mbwe ni miire okuwawonako ku amiire agasugre, muuze muntunzie mu olugendo olwange olwa okugia eyo.+ 25 Ni ku enyinga zino, ndi ku engira ngia Yerusaleemu, nyirra awantu awa Katonda awari eyo ewintu ewia wafumiziiwue eno.+ 26 Awakristo awa Makedoonia na awiina waawu awari Akaaya waasoloozie ewintu ano kugere wigie witunzie awiina wiifu awataka Yerusaleemu, ku okuagala kwawu aweene.+
27 Waawona owusangaavu okukola otio. Ni, ni tuwoola kuwuene kwawanigirizia mbwe wakole otio. Mala kiomo ensereki ezia owulamu ziaemera awatari Awayaudi ku Awayaudi, nintio woona kuwaweera omusango okugawira Awayaudi oluwaala olwa owunyazi owua Katonda awasereeke nawuo.+ 28 Kutio ni nyiza okumala emirimo egia okuwatuusizia ewintu na amasendi agasoloziiwue gano, nyiza okufuma Yerusaleemu, mbite mbawone ni ngia Speeni. 29 Manyire mbwe nyiza okuwaazako ne ensereki enyingi ino eziama ku Kristo.
30 Kutio waamwifu, mbaisasaamre ku eriina eria Omwami iifu Yesu Kristo kandi ku olugonzi olwa Omwoyo Omweru atu-aa, mbwe muwe alala ni inze mu iiye riange rino ni munsawira Katonda ne emioyo giinyu giona.+ 31 Munsawire mbwe Katonda agie aninde, ku awantu awalwania amangʼana amalootu aga Kristo awari Yudeea, watankorra uwiiwi, kandi mbwe awantu awa Katonda awari Yerusaleemu wagie waingizie ewintu ewia mbairra.+ 32 Nikuemao, ni kuri okuagala okwa Katonda, nyiza okuwaazako no omwoyo omusangaavu kandi tuuza okuomerezania omuntu no omwina waae. 33 Katonda ngʼina owuolu, ka-awe ni inywe mwona. *Amin.
+ 15:1 Awaru 14:1–2; 1Kori 10:23–24; Gala 6:2 + 15:2 1Kori 8:1 † 15:3 Zabu 69:9 + 15:4 1Kori 10:11; 2Timo 3:16 + 15:5 Filiip 2:2–5 + 15:8 Math 15:24; Awat 3:25–26 † 15:9 2Sam 22:50; Zabu 18:49 + 15:9 Awaru 11:30 † 15:10 Owuiz 32:43 † 15:11 Zabu 117:1 † 15:12 Isaa 11:1, 10 + 15:16 Awaru 1:5 + 15:18 2Kori 3:5 + 15:19 Mari 16:17–18; Awat 19:11; 2Kori 12:12 + 15:20 1Kori 3:10–12; 2Kori 10:15–16 † 15:21 Isaa 52:15 + 15:24 Awaru 1:9–13 + 15:25 Awat 19:21; 20:22; 24:17 + 15:26 Awat 11:30; 1Kori 16:1; 2Kori 8:4; 9:1–2, 12; Gala 2:10 + 15:27 1Kori 9:4, 11, 14; Gala 6:6 + 15:30 2Kori 1:11; Efee 6:19; Kolo 4:3–4; 1Thes 5:25; 2Thes 3:1–2 + 15:31 Awat 21:11, 27–35; 23:12–15; 1Thes 2:14–16