21
Yesu aingiziiwue Yerusaleemu ne ekisangaalo
(Mari 11:1–11; Luuk 19:28–40; Yowa 12:12–19)
1 Ni waawanga ampi okutuuka Yerusaleemu, ni wari Bethfaage ku ekigiri ekia *Zaituuni, Yesu yatuma awalonzi waae wawiri 2 na awalaga otino, “Mugie mu ekitemo ekiri emberi kiiria, aa mugia okutuukrao entikiri embuuka ne esiwirwe ao alala ni ngʼina wayo. Muzisiwule, muzindetere ano. 3 No omuntu awawuziizie ekintu, mumulage mbwe Omwami nio oziagala, kandi aaza okuzireka muuze nazio ni watawanyaasiizie na amangʼana amangi.”
4 Kino kiaikola okutuusia amangʼana agaawoolwa no *omugambi mbwe:
5 “Laga Omwala owa *Sayuuni* mbwe,
‘Wonako, Omwami waao akuuzako,
omuolu ziri kandi na aniinre ku entikiri,
ku entikiri embuuka, omwana owa entikiri.’ ”†+
6 Awalonzi awo waafuma wagia wakola ekia Yesu yawalaga ekio. 7 Waareeta entikiri alala no omwana wayo, watoola enguwo ziawu wazitaako nikwo Yesu aniina aikala ku entikiri embuuka eyo. 8 Omurima omungi ogwa awantu waa-anzuula enguwo ziawu ku engira, na awandi waavuna ensagia ezia emiti waziazia ku engira.+ 9 Awantu awaawanga emberi na awaawanga enyima waae waaogerera ni wawoola watino,
“Osaana† ku *Omuzia owa Daudi!
Asereekwe iye ooza ku eriina eria *Omwami Katonda!†
Osaana ku ori kungulu okukira!”+
10 Olwa Yesu yaingira ku omugizi ogwa Yerusaleemu, yazegezia omugizi ogwo kandi awantu waatanika okuwuuzia watino, “Ono naanu ono kane?”
11 Omurima ogwawanga ni Yesu gwairania otino, “Ono ni Yesu, omugambi owa Katonda oema Nazareeti mu ekialo ekia Galiili.”++
Yesu arumuusie awaguzi mu ekaalu olwa okuwiri‡
(Mari 11:15–19; Luuk 19:45–48)
12 Yesu yaingira mu *ekaalu mala arumusia awantu awayatuukra ni waguzia kandi ni wagula ewintu omwo. Yafulukania emeesa ezia awagalusi awa amasendi, alala ne entewe ezia awantu awaaguzianga amaemba-emba. 13 Yawalaga otino, “Kwajojwa mbwe ‘Enyumba yange eeza okuetwa enyumba eya okusawa’† ni inywe mugigaluusie ‘Owuiwiso owua awasakuzi.’† ”
14 Awawuunu na awarema waamuuzako mu ekaalu, kandi yawalamia.+ 15 No olwa awakangasi awa *awoozia na *awagerezi awa endagirra waawona ewintu ewikate-kaate ewia Yesu yakola kandi awaana ni wakuba erioga mu ekaalu ni wawoola mbwe, “Osaana ku Omuzia owa Daudi,” waawurra nawo uwiiwi ino. 16 Okwo kwagera ni wawuuzia Yesu watino, “Owurra ewia awaana wano wawoola?”
Yawairania mbwe, “Ee, inywe mukiari okusoma mu endagano mbwe,
“ ‘Ogerre eminwa egia awaana awato na awakianuuna
ni gikutondowola’?”†+
17 Nikuemao yawareka afuma ku omugizi ogwo, agia paka Bethania, agia agona eyo.
Yesu afuuwre omuti ogwa omukuyu gukala
(Mari 11:12–14, 20–24)
18 Enkio walwo kunkio ni Yesu yairananga ku omugizi ogwa Yerusaleemu, enzala yamurianga. 19 Yawona omuti ogwa omukuyu ku entulo eya engira, mala agugiako na aingirizia okugutuukrako ensaafu. No olwa yatuukra mala amatu gengʼene, yagulaga otino, “Otaaza wa-aamia ensaafu kandi!” Ao-ao, omuti ogwo gwakala.+
20 Olwa awalonzi waae waawona ekiaikola ekio, waaluguula ni waawuuzia watino, “Omukuyu guno gureetre otie okukala wuangu-wuangu otino?”
21 Yesu yawairania otino, “Mbalaga kuwuene mbwe ni muweere no okuganya aa muwula ni kaoozi, ngamuuza okuwa no owuesani owua okukola mala ekikoriirwe omukuyu guno kiengʼene, ni muuza okuwa no owuesani owua okulaga namba ekigiri kino mbwe, ‘Gemuka oeme ano, ogie oirigize mu enyanza,’ kandi kuuza okuikola.+ 22 Ni muweere no okuganya, muuza okutuukra ewintu wiona ewia musawire Katonda ni musawa.”+
Awakangasi awa Awayaudi wawuuziizie Yesu aa amaani gaae gaema
(Mari 11:27–33; Luuk 20:1–8)
23 Yesu yaingira mu olwanyi olwa ekaalu kandi ni yagereranga, awakangasi awa awoozia alala na *awagaaka awa *Awayaudi waamuuzako wamuwuuzia watino, “Amaaniiki aga okola nago ewintu ewia okola wino? Okueere amaani gano naanu?”
24 Yesu yawairania otino, “Noona nyagala okuwawuuzia okuwuuzia okulala. Ni munyiraanie, noona nyiza okuwalaga amaani aga nkola nago ewintu ewia nkola wino. 25 Yowaana yatuukrai amaani aga okubatiisa awantu? Gamuemera ku igulu ku Katonda, kusi ku awantu?”
Waaikululana mu amangʼana agati yaawu aweene watino, “Ni tuwoorre mbwe ‘Gaamuemera ku igulu’ aaza okutuwuuzia mbwe, ‘Ekiawalowera okumuganyako katio niki?’ 26 Ni, ni tuwoorre mbwe, ‘Gaamuemera ku awantu,’ tutiire awantu wano aeniki woona watoola Yowaana ki omugambi owa Katonda.”+
27 Kutio waairania Yesu mbwe, “Ifwe ngatumanyire.”
Nikuemao Yesu yawalaga mbwe, “Noona ngʼanyiza okuwalaga aa amaani aga nkola nago ewintu wino gaema.”
Olugero olwa awazia wawiri
28 Yesu yagia emberi na awoola otino, “Muingirizia mutie? Yawangao omuntu owawanga na awazia wawiri. Yagia ku omulala amulaga mbwe, ‘Mwana wange, reero gia okole emirimo mu omusiri ogwa *omuzabiibu.’
29 “Yairania swae mbwe, ‘Yaaya, ndowere nganyiza okukola otio!’ ni lunyima yagalusia amingirizio mala agia akola ekia swae yamulaga.
30 “Nikuemao swawu awazia awo yagia ku omuzia waae wundi agia amulaga ekia yalaga omwina waae. Iye yamuirania mbwe, ‘Ee, nganyire nyiza okukola otio,’ ni ngakagia akola otio.
31 “Ku awazia wawiri wano, owakola ekia swawu yagalanga naanu?”
Waamuirania mbwe, “Omuzia owasooka.”
Yesu yawalaga otino, “Mbalaga kuwuene mbwe awasolozi awa *omusolo na awasondo wawasookra okuingira mu *Owuami owua Katonda!+ 32 Aeniki Yowaana yaaza okuwalaga engira eya owuigolovu, ni ngamukamuganyako, na awasolozi awa omusolo alala na awasondo iwo waamuganyako. Ni namba olwa mwawona ewio ni wiikola, ngamukagaluka mureka amawi mumuganyeko.+
Olugero olwa awarimi awaakodeesa omusiri
(Mari 12:1–12; Luuk 20:9–19)
33 “Muwurre olugero lundi luno: Yawangao omuntu omulala owawanga no omusiri. Yasimba emizabiibu mu omusiri gwae mala aomboka enzizi esunguuzia omusiri. Ya-aawa ansi aa edivaai emigirwa kandi aomboka ekitandaalo ekia omurinzi aikalako. Nikuemao yatoola omusiri ogwo ogu-aa awarimi wandi wagukodeesa nikwo afuma agia olugendo mu ekialo kindi.+ 34 Olwa amiire aga igesa gaatuuka ampi, yatuma awemirimo waae ku awarimi awaakodeesa omusiri waria, wagie wawatooleko ensaafu ezia omuzabiibu.
35 “Awarimi awaakodeesa omusiri awo waa-amba awemirimo awaatumwa ku iwo, wakuba omulala, omulala waita no owundi wakuba na amawaale!+ 36 Nikuemao yatuma awemirimo wandi ku iwo, awangi okukira awayatuma kuluweri, ni awarimi awo waawakorra owufwanani. 37 Owutuukre, yatuma omuzia waae ku iwo na aingirizia mbwe, ‘Wagia oku-aa omuzia wange owuti.’
38 “No olwa awarimi awo waawona-uwona omuzia oyo otino, waawoola agati yaawu aweene watino, ‘Ono nio osugaane arie omwandu ogwa ngʼina omusiri. Muuze tumuite, kugere omusiri guno gutusigarre.’ 39 Kutio waamutoola wagia wamurigiza enze eya omusiri nikwo wamuita!+
40 “Kutio, muingirizia mbwe no omwene omusiri aaza okuuza, niki ekia aaza okukorra awarimi awaakodeesa omusiri awo?”
41 Awantu awaamutegerezianga waamuirania watino, “Aaza okuita awantu awawiiwi awo uwiiwi ino, kandi atoole omusiri gwae a-ee awantu wandi awaaza okumu-aa omugawo gwae ku omuzabiibu ni igesa rituukre.”+
42 Yesu yawalaga otino, “Inywe kane mukiari okusomako mu endagano mbwe,
“ ‘Iwaale eria awaomboki waalowa
nirio eriairana riwa ilootu eriambiriire enzizi eya enyumba;
Omwami Katonda omwene nio okorre ekintu kino,
kandi ne ekintu ekiluguulwa mu amiiso giifu?’†
43 “Kutio mbalaga mbwe Owuami owua Katonda wuuza okutoolwa ku inywe, wueewue awantu awaaza okukola okuagala kwae.§ 44 Omuntu oigunyire ku iwaale rino aaza okuvunika wutono-tono, no owa iwaale erio rigwireko riiza okumusia ki egunduusi.”*+
45 Olwa awakangasi awa awoozia alala na *Awafarisaayo waawurra engero ezia Yesu ezio, waagia wamanya mbwe ni iwo Yesu yawanga na agamba-gambako. 46 Kuno kwagera watanika okuagarizia engira eya okumuamba, ni waatia omurima ogwa awantu aeniki awantu waatoola Yesu ki omugambi owa Katonda.+
* 21:5 Awantu awa Yerusaleemu niwo awaetwa ano mbwe Omwala owa *Sayuuni. † 21:5 Zaka 9:9 + 21:5 Math 5:5 + 21:8 2Awaam 9:13 † 21:9 Mu Oluibrania ingʼana rino rilagana mbwe ‘Nunula’ kandi rikolwa nario okutondowola omuntu. † 21:9 Zabu 118:26 + 21:9 Math 20:30–31 + 21:11 1Awaam 1:38–40 + 21:11 Owuiz 18:15; Math 16:14; 21:46; 26:68; Luuk 7:16; Yowa 1:21, 25; 6:14; 7:40 ‡ 21:11 Okurumusia okwa kuluweri kuri mu Yowaana 2:13–22. † 21:13 Isaa 56:7 † 21:13 Yere 7:11 + 21:14 Math 11:5–6; 15:29–31 † 21:16 Zabu 8:2 + 21:16 Math 11:25 + 21:19 Yere 8:13; Luuk 13:6 + 21:21 Math 17:20; Luuk 17:6; 1Kori 13:2; Yako 1:6 + 21:22 Math 7:7 + 21:26 Math 11:9; 14:5 + 21:31 Math 7:21 + 21:32 Luuk 7:29–30 + 21:33 Isaa 5:1–7 + 21:35 Math 22:6 + 21:39 Awaib 13:12 + 21:41 Math 22:7 † 21:42 Zabu 118:22, 23 § 21:43 Namba okuamia ensaafu ziawuo. * 21:44 Amatu gandi gawula ne ekika ekia 44 kiona. + 21:44 Isaa 8:14–15 + 21:46 Math 21:11; 26:4–5