20
Awakangasi awa Awayaudi wawuuziizie Yesu aa amaani gaae gaema
(Math 21:23–27; Mari 11:27–33)
1 Owuire wulala, ni Yesu yawanga na agerera awantu mu *ekaalu kandi na alanzia *injiili, awakangasi awa *awoozia, na *awagerezi awa endagirra alala na *awagaaka waamuuzako. 2 Waamuwuuzia watino, “Tulageko mbwe na amaaniiki aga okola nago ewintu ewia okola wino? Okueere amaani gano naanu?”
3 Yawairania otino, “Noona nyagala okuwawuuzia okuwuuzia okulala, munyiranie. 4 Amaani aga Yowaana yabatiisa nago awantu, gaaema ku igulu ku Katonda, kusi ku omuntu?”
5 Waaiwuuzia ku ingʼana rino agati yaawu aweene watino, “Ni tuwoorre mbwe ‘Gaamuemera ku igulu’ aaza okutuwuuzia mbwe, ‘Ekiawalowera okumuganyako niki?’ 6 Ni, ni tuwoorre mbwe ‘Gaamuemera ku awantu,’ awantu wano woona waaza okutukuba na amawaale, aeniki waganyire kuwuene mbwe Yowaana yawanga *omugambi owa Katonda.”+
7 Kutio waamuirania mbwe, “Ngatumanyire aa gaaema.” 8 Yesu yawalaga otino, “Noona ngʼanyiza okuwalaga aa amaani aga nkola nago ewintu wino gaema, yaaya.”
Olugero olwa awarimi awaakodeesa omusiri
(Math 21:33–46; Mari 12:1–12)
9 Yesu yatanika okulaga awantu olugero luno: “Omuntu wundi yasimba emizabiibu mu omusiri gwae mala agu-aa awarimi wandi wagukodeesa wagurinde, nikuemao afuma agia mu ekialo kindi aweera eyo ku amiire amangi.+ 10 Olwa enyinga ezia igesa ziatuuka, yatuma owemirimo waae ku awarimi awo kugere wamueeko ensaafu zindi ezia ku omusiri ogwa emizabiibu ogwo. Na awarimi awo waamukuba kandi wamurumusia airana amakono masa. 11 Yatuma owemirimo wundi, ni oyo oona waamukuba kandi wamukorra ewintu ewia ensuuko, nikwo wamurumusia airana amakono masa. 12 Yatuma kandi owemirimo wundi owa okusatu. Ni ono waamukuba wamunyaala nikwo wamuzigiza enze eya omusiri.+ 13 Nikuemao, omwene omusiri oyo yawoola otino, ‘Ekia nkakola niki? Nyiza okutuma omuzia wange owa ngonziizie. Andi waaza waamu-aa owuti.’+ 14 No olwa awarimi awo waamuwona, waawoola aweene watino, ‘Ono nio osugaane arie omwandu ogwa ngʼina omusiri. Mutumuite kugere omusiri guno gutusigarre.’ 15 Kutio waamurigiza enze eya omusiri kandi wamuita.
“Katio niki ekia omwene omusiri aaza okukorra awantu awo? 16 Aaza okuita awarimi awo, nikuemao atoole omusiri ate mu amakono aga awandi.” Olwa waawurra amangʼana gano, waawoola watino, “Kino kitaaza kiaikola!”
17 Yesu yawawarra nikwo awawuuzia otino, “Kane amangʼana agaajojwa mbwe,
“ ‘Iwaale eria awaomboki waalowa
nirio eriairana riwa ilootu eriambiriire enzizi eya enyumba,’†
galaganaki? 18 Omuntu-umuntu oigunyire ku iwaale erio aaza okuvunika wutono-tono, no owa iwaale erio rigwireko riiza okumusia ki egunduusi.”+
19 Olwa waamanya mbwe niwo Yesu yawanga na akuba olugero luno, awagerezi awa endagirra na awakangasi awa awoozia waageraania engira eya okumuamba enyinga ezio, ni waatia awantu awaawanga ao.+
Okufumizia Kaisaari omusolo
(Math 22:15–22; Mari 12:13–17)
20 Kutio, waamuwarranga ino kandi wamutumako awantu awaisemerezia mbwe wari nae owulootu kugere wamutuukreko owuwi ku ekintu ekia awoorre omwene, ekikagera wamuire emberi wa omukangasi owa ekialo.+ 21 Waaza waamuwuuzia watino, “Omugerezi, tumanyire mbwe ewia owoola ne ewia ogerera wiri kuwuene, kandi ngotiire amiiso aga awantu. Ni, iwue ogerera mala engira eya Katonda mu engira eri kuwuene. 22 Tulageeko, mberi endagirra iifu etuganyiire okufumizia Omwami Kaisaari *omusolo, nakuwa yaaya?”
23 Yesu yamanya owuchege wuawu, kandi awalaga otino, 24 “Mundageko isendi eria edinaari. Kino ne ekiiruuzia ekia anu? Kandi rino ne eriina eria anu?” Waamuirania watino, “*Kaisaari.”
25 Nikuemao yawalaga otino, “Mu-ee Kaisaari ewia Kaisaari, ne ewia Katonda mu-ee Katonda!”+ 26 Ni ngawakaesanga okumuamba ku ekintu ekia yawoola emberi wa awantu ao. Ni waaluguula ino ku okuirania okwa yawairania, kutio waasarigira kiri.
Awasadukaayo wawuuzia Yesu ku okuziuka
(Math 22:23–33; Mari 12:18–27)
27 *Awasadukaayo awaalowanga mbwe okuziuka okwa awafu kuwulao, waaza ku Yesu+ 28 waamuwuuzia watino, “Omugerezi, Muusa yatujojera mu *ensikirra mbwe no omuntu afwire arekeo omukazi okiawula awaana, wamwawu osigaale paka agereme omukazi oyo, kugere afumie enyumba eya wamwawu.+ 29 Waawangao awazia musamvu awa omuntu omulala. Omukulu yatoola omukazi, ni yafwa na akiari okuiwula nae awaana. 30 Owa okuwiri yamugerema, ni oona yafwa na ataiwuule nae omwana. 31 Nikuemao owa okusatu yamugerema, kandi nintio awazia musamvu awo woona waawa nae, ni wafwa ni wataiwuule nae omwana. 32 Lunyima, omukazi oyo oona yafwa. 33 Katio, olwa awantu wariziuka, omukazi oyo ariwa omukazi owa anu ku awasaaza musamvu awaawa nae ki awasaaza waae wano?”
34 Yesu yawairania otino, “Awantu awa ikula eria nyingeeno rino wakwa kandi wakwewua. 35 Na, awa Katonda awuine mbwe wasugre okuwa mu ikula eriiza kandi mu okuziuka okuema ku awafu, iwo ngawarikwa kandi ngawarikwewua. 36 Ngawarifwa mala kiomo *enyankoi, kandi wariwa awaana awa Katonda awa aziusie okuema ku awafu.+ 37 Ni ku okuziuka okwa awafwu, namba Muusa oona yalagana mu omunayo ogwa isaka eriayianga mbwe awafu waesa okuziuka, olwa yaeta *Omwami Katonda mbwe ‘Katonda owa Abraamu, Katonda owa Isaaka, kandi Katonda owa Yakoobo’† 38 Ngari Katonda owa awafu, yaaya, na ari Katonda owa awalamu. Aeniki awantu woona watuukra owulamu ku iye.”
39 Awandi ku awagerezi awa endagirra waairania watino, “Owoorre geeza ino omugerezi!”+ 40 Kutio, awulao omuntu owasianiya okumuwuuzia embuuzia indi kandi.+
Kristo ari Omuzia owa Daudi
(Math 22:41–46; Mari 12:35–37)
41 Nikwo Yesu yawawuuzia otino, “Wareeta watie okuwoola mbwe Kristo no *Omuzia owa Daudi? 42 Aeniki, Daudi omwene awoola mu ebuuki eya Zabuuri mbwe,
“ ‘Omwami Katonda yalaga Omwami wange otino,
Ikala nyakukono kwange okusaaza,
43 nawuno nte awazigu waao
ansi ya amagulu gaao.’†
44 Ni Daudi amueta mbwe Omwami waae, katio *Kristo awa otie omuzia waae kandi?”+
Yesu asiagizia awakangasi awa ediini eya Awayaudi
(Math 23:1–12; Mari 12:38–40)
45 Olwa awantu woona waamutegerezianga, Yesu yalaga awalonzi waae otino, 46 “Muwe amankaga ne enkola ezia awagerezi awa endagirra awagonziizie okugenda-genda ni waiwooye enguwo endiire-ndiire na amakeezio aga owuti aga wakeeziwua nago mu ewiiyia. Lwona wagonziizie okuikala ku entewe endowole mu amasinagoogi kandi warumukra amawaga agatengekrwe awakangasi mu emigomo.+ 47 Wasemerezia awakazi awafwire ni wawariako ewintu kandi wasawa okusawa okuliire okwa okuilagana emberi wa awantu. Iwo warikengerwa ekiina ekiwiiwi okukira awandi.”
+ 20:6 Math 14:5 + 20:9 Isaa 5:1–7 + 20:12 2Amiir 36:15–16 + 20:13 Luuk 3:22 † 20:17 Zabu 118:22 + 20:18 Isaa 8:14; Dani 2:34–35, 44–45; 1Pet 2:8 + 20:19 Luuk 19:48 + 20:20 Luuk 11:53–54 + 20:25 Awaru 13:7 + 20:27 Math 3:7; 16:1, 6, 11–12; 22:23; Awat 4:1–2; 5:17; 23:6–8 + 20:28 Owut 38:8; Owuiz 25:5–6 + 20:36 1Yow 3:1–2 † 20:37 Okuf 3:2, 6 + 20:39 Mari 12:32 + 20:40 Math 22:46 † 20:43 Zabu 110:1 + 20:44 Math 20:30–31 + 20:46 Luuk 11:43; 14:7