21
Omukazi omufwire afumiizie okukira woona
(Mari 12:41–44)
1 Ni Yesu yawanga mu olwanyi olwa *ekaalu na agerera, yawona awanyazi ni wafumia ewintu wiawu ni wata mu esanduuki eya okuta amasendi agafumiziwua Katonda.+ 2 Yawona omukazi omufwire omutaka na ataamo eela iwiri ziengʼene. 3 Nikuemao yawoola otino, “Mbalaga kuwuene mbwe omukazi omufwire omutaka ono afumiizie amangi okukira awantu wano woona. 4 Aeniki awandi woona wafumiizie amatono okuema ku owunyazi owungi owua wari nawuo, no omukazi omutaka ono iye afumiizie goona aga awerenga nago mu owulamu wuae.”+
Ekaalu eya Katonda eeza okuonwa
(Math 24:1–2; Mari 13:1–2)
5 Awandi ku awalonzi waae waagamba-gambanga ku ekaalu, kiomo yaombokwa na amawaale amalootu agaomerezia kandi elongwa ne ewintu ewiafumiziwua Katonda. Yesu yawoola otino, 6 “Amayumba aga muwona ano gano, goona gaaza okugemulwa gawuere ansi kandi riwulao namba iwaale ilala eriiza okusigala ni riigereeke ku erindi.”+
Ewilago ewia owutuuko owua ekialo
(Math 24:3–14; Mari 13:3–13)
7 Waamuwuuzia watino, “Omugerezi, ni ri olwa ewintu wino wiriikola, kandi ewirilagana mbwe wiri ampi okuikola niki?”
8 Yawairania otino, “Muwe amankaga mutaaza mwateesiwua no omuntu, aeniki awantu awangi waaza okuuza ne eriina riange ni wawoola mbwe, ‘Ni inze *Kristo, ni inze Kristo,’ kandi mbwe ‘Enyinga zimiire okutuuka.’ Ni mutawalonda. 9 Ni muuza okuwurra mbwe amaye galwana, kandi mbwe awantu wataagulana, ago gatawatiisia. Aeniki ewintu wino paka wiikole owusookere, ni mumanye mbwe owutuuko ngawuuza okutuuka ku enyinga ezio.”
10 Nikuemao, yawalaga otino, “Enganda zirilwana, kandi ewialo ewia owuami wirilwana. 11 Okuzegera okunene okwa ekialo kuriwaao kandi enzala na amalwire amangi wiriwaao mu ewialo ewingi. Lwona ewintu ewitiisia wiriwaao, alala ne ewilago ewiluguulwa ku igulu.
12 “Ni ne ewintu wino wiona wikiari, waaza okuwa-amba kandi wawanyaasie ino. Waaza okuwaira emberi wa ewiina mu amasinagoogi kandi wawaingizie mu owusiwe. Lwona, muuza okuirwa mu ewiina emberi wa awakangasi na awaami awa ewialo ku amangʼana aga eriina riange.+ 13 Kuno kuriwa-aa iwaga eria okuwoola amangʼana gange emberi waawu. 14 Mutainyaasia ni muingirizia kiomo muuza okuwairania mu ekiina. 15 Aeniki nyiza okuwa-aa amangʼana aga muriwoola na amaganga, aa awulao omuzigu wiinyu origalwania nakuwa origalowa mbwe ngagari kuwuene.+ 16 Muuza okuguziwua namba na awiiwuzi wiinyu, waamwinyu, awaganda wiinyu na awiiko wiinyu, kandi awandi ku inywe waaza okuitwa.+ 17 Muriregwa na awantu awa ewialo wiona ku amangʼana gange. 18 Kukawa kutio, awulao ku inywe oriteesia owulamu wuae.+ 19 Ni muimerre wukalu nikwo murinunula owulamu wuinyu.++
Emidambo egiriamba awantu awa Yerusaleemu
(Math 24:15–22; Mari 13:14–20)
20 “Ni muwuine omugizi ogwa Yerusaleemu ni gusunguuziiwue guteerwe agati na awa-iiye, mumanye mbwe guri ampi okuonwa. 21 Kutio awantu awari Yudeea wasomoke wagie mu ewigiri, na awari mu emigizi emikaate wagifumemo kandi awari enze eya emigizi egio watagiiranamo. 22 Aeniki gano nigo amiire aga okuswawukwa okutuusia goona agaajojwa na *awagambi awa Katonda.+ 23 Kuriweera awakazi, awa amiire ago garituukra ni wari awazito namba ni wanuunia, uwiiwi owufwana wutie? Aeniki emidambo egiluguulwa giriwa ku ekialo kandi Katonda ariswawuka awantu wano. 24 Awandi wari-itwa ne emiambe egia iiye na awandi wariambwa wairwe mu ewialo windi. Omugizi ogwa Yerusaleemu guritazwa-tazwako na awatari *Awayaudi nawuno amiire aga waeerwe gawue.+++
Ewintu ewirilagana mbwe okuirana okwa Yesu kuri ampi
(Math 24:29–31; Mari 13:24–27)
25 “Ewilago wiriwaao ku enyanga, ku omwenzi ni ku engʼeni-ngʼeni. Ni ku ekialo, awantu awa ewialo wiona wariwa no owuti ni waluguula ekiikola, olwa wariwurra okubolooka no okusawaala okwa amasiira aga enyanza.+ 26 Owuti wurigera omuuka guwuere awantu ni waingirizia ekiwi ekiluguulwa ekiiza okuikola ku ekialo kiona. Aeniki ewintu ewiri ku igulu wirizegera 27 kandi awantu wariwona *Omuzia owa Omuntu na aaza mu ire na ari na amaani no owunene owungi.+ 28 Olwa ewintu wino wiritanika okuikola, mueme kandi muginge amiiso giinyu kungulu muwarre, aeniki owuinunuzi wuinyu wuriwa ampi okutuuka.”
Okuigerera ku omuti ogwa omukuyu
(Math 24:32–35; Mari 13:28–31)
29 Nikuemao yawalaga olugero luno: “Muwarreko omuti ogwa omukuyu, ne emiti gindi giona. 30 Enyinga ezia gisewuuke na amatu amaolu, muuza mwawona aweene kandi mwamanya mbwe entwigo eri ampi. 31 Mu engira endala eyo, ni muwuine wino ni wiikola, muwe no okumanya mbwe *Owuami owua Katonda wuri ampi. 32 Mbalaga kuwuene mbwe ikula* rino ngariiza okuwita, wino wiona ni wikiari okuikola. 33 Igulu ne ekialo wiiza okuwua chwe, na amangʼana gange ngagariwua.
Awulao omanyire owuire owua okuirana okwa Yesu
(Math 24:36–44; Mari 13:32–37)
34 “Muwe amankaga kandi muirinde. Wusa-wusa emioyo giinyu giiza giatoolwa ne ewisangaalo ewia ekialo, okudungʼa na amalwa, alala na amaingirizio aga ekialo, nawuno muizukirre owuire owuo ni wutuuka ni mutamanyire. 35 Aeniki awantu woona awamenyere mu ewitemo wiona ewia ku ekialo wari-izukirra owuire owuo kalala ki omuweto ni watamanyire.+ 36 Muwe amiiso amiire goona, kandi musawe Katonda kugere mumizuke ku ewintu ewiiza okuikola wino, kandi muimerre emberi wa Omuzia owa Omuntu.”+
Yesu yagereranga owuire ki owuire mu ekaalu
37 Amiire goona Yesu yagereranga mu ekaalu omuwasu, kandi ni kwatuukanga igulo yagianga ku ekigiri, ekiaetwanga mbwe ekigiri ekia *Zaituuni, aa yaweeranga owuire wuona.+ 38 Kandi awantu woona waazanga mu ekaalu kunkio okumutegerezia.
+ 21:1 2Awaam 12:9 + 21:4 2Kori 8:12 + 21:6 Luuk 19:44 + 21:12 Awat 12:1–4; 18:12–17 + 21:15 Luuk 12:11–12; Awat 6:10 + 21:16 Math 10:35 + 21:18 1Sam 14:45; Luuk 12:7 + 21:19 Math 10:17–22 + 21:19 Math 10:22; Luuk 17:33 + 21:22 Owuiz 32:35; Yere 5:29; Ezek 9:1; Dani 9:26; Osea 9:7; Miik 3:12; Luuk 11:49–51 + 21:24 Luuk 17:22–24 + 21:24 Luuk 19:41–44 + 21:24 Isaa 5:5; Isaa 63:18 + 21:25 Math 24:29 + 21:27 Math 26:64; Mari 13:26; 14:62 * 21:32 Ano ikula rilagana awalonzi awa Kristo ari ekaniisa. + 21:35 Luuk 17:26–30; 1Thes 5:1–3 + 21:36 Math 25:13 + 21:37 Luuk 19:47; 22:39