10
Omusango ogwa Yesu yafumia kalala kandi owutuukre
1 *Ensikirra eya Muusa yawanga mala ekiiruuzia ekia ewintu ewilootu ewiazanga emberi, ni ngʼane ewintu ewiene yaaya. Kino nikio ekigera ni ngekaesanga *okueruyia awantu awasawa nawuno wawe awatuufu awawulako embala, ni kuwita ku emisango egiakolwanga omwaka ki omwaka egiwula ne entuuko gino.+ 2 Kuweeko mbwe emisango egio giaesanga okueruyia awantu, kangato okugifumia kukaemereziiwue. Ni kutio aeniki awantu awasawa Katonda wakaeeruuye kalala kandi owutuukre; kandi wuwulao owuoni owukawanyaasiizie mu emioyo giawu kandi, yaaya. 3 Ne emisango egiakolwanga omwaka ki omwaka gino, giaizurizianga mala awantu mbwe wari awooni+ 4 aeniki okutoolao amawi na amasaai aga amaiiri na aga embuzi, ne ekintu ekikalu ekitaesekana.
5 Kino nikio ekiagera *Kristo olwa yaaza ku ekialo, na alaga Katonda otino,
“Emisango egia emiandu ne egia emere
ngokagonzia yaaya,
no ompeere omuwiri gwange
kugere nkole okuagala kwao.
6 Iwue ngokaomererwa yawa
ne emisango egia emiandu egiasambwanga emiwiri giona
ne ewintu ewia awantu wafumia ku amawi aga wakorre.”
7 Nikuemao nyawoola otino,
“Mpano ndi ano,
miire okuuza okukola
okuagala kwao, Oo *Omwami Katonda
Ee, mala kiomo endagano ewoola ku inze.”†
8 Owusookere yawoola mbwe, “Ngokagala emisango egia amasaai aga emiandu, emere, emiandu egisambwa emiwiri giona ku *isiga eria okufumia omusango, ne egindi egia awantu wafumia ku amawi gaawu, kandi ngokasangaala nagio yaaya” (kukawa mbwe ensikirra yagalanga mbwe emisango gino gikolwe). 9 Yagia emberi na awoola otino, “Mpano ndi ano, miire okuuza okukola okuagala kwao.” Kuno kulagana mbwe yaonanga *endagano enkulu kugere ateeo eindi empia. 10 Ekia Katonda aagala ni mbwe, ku omusango ogwa Yesu Kristo yatufumizia kalala kandi owutuukre, tukolwe awantu aweeru awatengeekrwe Katonda.+
11 Endagano enkulu yagalanga mbwe *omuozia awe na aidengʼa emberi wa isiga eria okufumia omusango owuire ki owuire, na afumia emisango egitaesa okutoolao amawi.+ 12 No Omuozia iifu omunene, iye yaifumia ku Katonda ki omusango omulala omulootu ogutoolao amawi aga awantu, amiire goona. Ni yamala okukola otio, yaikala ansi nyakukono okusaaza okwa Katonda Omukaate ku igulu.+ 13 Ao nio arindirra nawuno awazigu waae woona wateewue ansi ya amagulu gaae awataze,+ 14 aeniki no omusango omulala ogwa yakola guno, amiire okugera awantu awaeruyiwua ku amawi, okuwa awatuufu awawulako embala amiire goona.
15 *Omwoyo Omweru ogwa Katonda yoona asigika amangʼana gano ku ifwe mbwe gari kuwuene. Owusookere awoola ekia Omwami yawoola mbwe,
16 “Eno nio endagano eya nyiza okuta agati yange nawo,
amiire ago ni gamiire okutuuka
nyiza okuta ensikirra ziange mu emioyo giawu
kandi nyiza okuzijoja mu amaingirizio gaawu.”†
17 Agia emberi na awoola otino,
“Ngʼanyiza kandi okuingirizia
owuoni wuawu ne enkola ziawu embiiwi.”†+
18 Na awantu wamiire okurekerwa owuoni wuawu, omusango ogwa okutoolao amawi katio ngaguagalana kandi.
Okuambiwua amaani no okusiagiziwua
19 Kutio waamwifu, ku amasaai aga Yesu, nyingeeno tuesa okuingira Asi Aeeru Owutuukre ni turi no owusiani.+ 20 Eno nie engira empia ereeta owulamu eya tuiguriirweo ewita ku epasia eri omuwiri ogwa Yesu omwene.+
21 Kandi aeniki turi no Omuozia omunene okangatiire enyumba eya Katonda,+ 22 mutugie ampi ni Katonda no omwoyo oguwulamo okuisemerezia, ni turi no owusiani owuema mu okuwa no okuganya. Aeniki emioyo giifu egia munsi egiawanga ni gimwamre, gimiire okuminzwako amasaai aga Kristo okutueruyia kandi emiwiri giifu giona gioziwua na amanzi ameeru.+ 23 Kutio mutuambe okurindirra okwa tuwoola mbwe turi nakwo wukalu, aeniki Katonda aesa okuteewuako omwoyo okutuusia okuifuuwa kwae.+ 24 Mutuwone kiomo tuesa okuikalangusiana omuntu no omwina waae mu okuwa no olugonzi ne enkola endootu.+ 25 Tutaaza twareka okugia mu okuikumia na awiina wiifu kiomo awandi wamiire okureka. Ni mutukalangusanie omuntu no omwina waae, ino-ino nyingeeno kiomo muwona owuire owua okuirana okwa Omwami ni wuri ampi.+
26 Ni tugiire emberi ni tukola-ukola owuoni, eno ni tumiire okumanya owuene, guwulao-uwula omusango gundi kandi ogukiasigaale oguesa okusanikira amawi giifu ago. 27 Ekisigaale katio ni mala okuambwa no owuti owungi ni turinda okukengerwa ekiina ekiwiiwi ekia okusambwa no omurro omuyu le, oguuza okusamba awazigu awa Katonda.+ 28 Omuntu-umuntu owatambuka ensikirra eya Muusa, yaesanga okukengerwa ekiina ekia olumbe na ata-ambiirwe amasaasra namba wutono, ku amangʼana aga awawoni wawiri namba wasatu wengʼene.+ 29 Ni katio oingirizia mbwe awantu awataza-taza eriina eria Omuzia owa Katonda na amagulu kandi awatoorre wutono amasaai gaae aga endagano ki agatari ameeru, iwo Katonda ariwaswawuka no okusu owululu owufwana wutie? Awantu ki awo wanyega Omwoyo Omweru ogwa Katonda, oreetra awantu awa Katonda amasaasra.++ 30 Aeniki tumanyire Katonda owawoola mbwe, “Okuswawuka awantu giri emirimo giange. Nyiza okuoloola omuntu ki omuntu owuagani ne enkola ezia yakola,”† kandi lwona mbwe, “Omwami aaza okukengera awantu waae ekiina.”† 31 Ne ekintu ekitiisia, omuntu okugwa mu amakono aga Katonda omulamu!
32 Mutaaza mwalawira amiire aga mwasooka okutuukramo owueru, kiomo mwaimerra wukalu mu okuganya namba ni mwawitanga mu eminyako-nyaako eminene. 33 Amiire gandi mwanyegwa kandi mwakorrwa uwiiwi emberi wa awantu, na amiire gandi mwatunzia awantu wandi awa eminyako-nyaako egifwana gitio gia-amba. 34 Mwa-ambra awantu awaawanga mu owusiwe amagongi kandi mwaganya okunyagulwa ewintu wiinyu ni muri ne emioyo emisangaavu, aeniki mwawanga ni mumanyire mbwe inywe aweene muri ne ewintu ewilootu okukira, ewitariwua.+
35 Kutio mutaaza mwarigiza owusiani owua muri nawuo, aeniki Katonda aaza okuwa-aa omugawo omunene ku okuwa nawuo. 36 Musugaane mukole olutuunyo kugere ni mumiire okukola okuagala okwa Katonda, muuze mutuukre ekia Katonda yaifuuwa okuwa-aa.+ 37 Endagano ewoola otino:
“Wuangu-wuangu ino, ooza aaza okuuza kandi ngaaza okukinda, yaaya.
38 Na awigolovu wange,* iwo waaza okumenya ku okuwa kwawu no okuganya.
Ni, ni wairaane enyima,
nganyiza okusangaala nawo, yaaya.”†+
39 Ni ifwe ngaturi awalala ku awantu awairana enyima kandi waaonwa, yaaya. Ni turi awantu awawa no okuganya kandi waanunulwa.+
+ 10:1 Kolo 2:16–17; Awaib 7:18–19; 8:5 + 10:3 Awaib 9:7 † 10:7 Zabu 40:6–8 + 10:10 Awaib 7:27 + 10:11 Emba 28:1–8 + 10:12 Awaib 8:1 + 10:13 Yoswa 10:24; 1Kori 15:25; Awaib 1:13 † 10:16 Yere 31:33 † 10:17 Yere 31:34 + 10:17 Awaib 8:10–12 + 10:19 Awaru 5:2; Efee 3:12; Awaib 4:16; 9:8 + 10:20 Math 27:51; Awaib 9:3, 14–15 + 10:21 Awaib 4:14; 3:6 + 10:22 Ezek 36:25; Efee 5:26 + 10:23 1Kori 1:9; Awaib 4:14 + 10:24 Awaib 13:1 + 10:25 Awat 2:42; 1Kori 1:13; Filiip 4:5; Awaib 1:13 + 10:27 Isaa 26:11; 1Thes 1:5–10; Awaib 9:27; 12:29 + 10:28 Owuiz 17:6–7; 19:15 + 10:29 Awaib 6:4–6 + 10:29 Mari 3:29; Awaib 6:6; 9:12; 2:3 † 10:30 Owuiz 32:36 † 10:30 Owuiz 32:35 + 10:34 Awaib 11:26; 13:14; 1Pet 1:4–5 + 10:36 Awaru 5:3; Awaib 3:14; 6:11–12; 12:1; Yako 1:3–4, 12; 5:11; 2Pet 1:6 * 10:38 Engalusi ndala enkulu ewoola No omuigolovu. † 10:38 Abak 2:3, 4 + 10:38 Awaru 1:17; Gala 3:11 + 10:39 1Pet 1:9