6
Yesu nio Omwami owa Sabato
(Math 12:1–8; Mari 2:23–28)
1 Owuire wulala olwa *Sabato, Yesu yawitanga mu emisiri egia engaano. Awalonzi waae waatanika okuiiya ewigala ewia engaano, ni wazikunya-kunya mu amakono gaawu ni waria.+ 2 Na *Awafarisaayo wandi waawawuuzia watino, “Muiiya ewigala ewia engaano olwa Sabato kolaki, ne endagirra iifu ngetuganyiire okukola otio?”+ 3 Yesu yawairania otino, “Inywe mukiari okusoma ekia Omwami Daudi yakola olwa iye alala na awantu awayawanga nawo waawurranga enzala? 4 Yagia mu enyumba eya Katonda aeewua emikaati egitengeekwe emberi wa Katonda aria. Emikaati egia endagirra etaganyiire omuntu-umuntu okuria mala *awoozia wengʼene, kandi yaesania egindi ku awantu awaawanga nae wagiria.”+ 5 Yesu yamariizia na awalaga otino, “*Omuzia owa Omuntu nio Omwami owa Sabato.”
Yesu alamiizie omurema olwa Sabato
(Math 12:9–14; Mari 3:1–6)
6 Owuire wundi olwa Sabato, Yesu yaingira mu *esinagoogi atanika okugerera. Omwo yawangao omuntu owa okukono kwae okusaaza kwaremera. 7 Awafarisaayo na *awagerezi awa endagirra waagalanga ekintu ekia wakamuingirra nakio mbwe aonre Sabato. 8 Ni Yesu yamanya ekia waingirizianga, kutio yalaga omuntu owa okukono kwaremera oyo otino, “Iza oimerre emberi ano.” Omuntu oyo yaema kandi aimerra ao. 9 Nikuemao Yesu yawalaga otino, “Mbawuuzia, niki ekia endagirra iifu etuganyiire okukola olwa Sabato? Okukola geeza nakuwa okukola owuwiiwi? Okutunzia owulamu owua omuntu nakuwa okuwuona?” 10 Yawawarra woona awasunguuzia nikwo amulaga otino, “Golola okukono kwao.” Yakola otio kandi okukono okwo kwairana kuwa okulamu ngʼese. 11 Okusu kwa-amba Awafarisaayo na awagerezi awa endagirra ino, okwagera watanika okugamba-gamba agati yaawu ku ekia wakakorra Yesu.+
Yesu alowoole awatumwa ikumi ni wawiri
(Math 10:1–4; Mari 3:13–19)
12 Mu amiire ago, Yesu yafuma agia mu ekigiri okusawa, kandi yawa eyo owuire owulamba na asawa Katonda nawuno wukia.+ 13 Ni wuakia, yaeta awalonzi waae kandi alowola awantu ikumi ni wawiri agati yaawu, awa yaeta mbwe *awatumwa waae.+ 14 Waawanga Simioni, owa yaluka mbwe Petro, Andereeya wamwawu Petro; Yakoobo, Yowaana, Piliipo, Batholomeo; 15 Mathaayo, Thomaasi, Yakoobo omuzia owa Alfaayo, Simioni, owaetwanga Omuzalooti,* 16 Yudaasi omuzia owa Yakoobo, ni Yudaasi Iskarioti, owawa omuguzi owa Yesu.+
Yesu alamiizie kandi agereere awantu awangi
17 Yaika nawo agia aimerra mu ekiriwo. Omurima ogwa awalonzi waae waawanga ao alala na awantu awangi owuluku awaaema mu ewialo wiona ewia Yudeea ni Yerusaleemu na awaema mu ewialo ewia Taaya ni Sidooni ewiri ku omwalo ogwa Galiili, waaza okumutegerezia no okulamiwua ku amalwire gaawu. 18 Awantu awa *ewikeeno wianyaasianga, waalamiwua. 19 Awantu woona waagalanga mbwe wamuambeko, aeniki amaani gaamuemangako ni galamia awalwire woona.+
Awasereekwe na awatasereekwe
(Math 5:1–12)
20 Yesu yawarra awalonzi waae nikwo awalaga otino,
“Musereekwe inywe awamanyire mbwe muri awataka awa ensereki ezia mu omwoyo,
aeniki *Owuami owua Katonda wuri owuinyu.
21 Musereekwe inywe awari ne enzala nyingeeno,
aeniki muuza okuigusiwua.
Musereekwe inywe awarra nyingeeno,
aeniki muuza okuseka.+
22 Musereekwe inywe na awantu wawarega, ni wawalowa kandi ni wawanyega, ni waona amiina giinyu, ku olugonzi olwa mugonziizie nalwo Omuzia owa Omuntu.+
23 “Musangaale kandi muomererwe, aeniki omugawo ogwa muwiikiirwe ku igulu guri omukaate. Aeniki, nintio waaguukwa waawu waakorra *awagambi awakulu.++
24 “Ni, muri owuwiiwi inywe awanyazi,
aeniki mumiire okutuukra owulootu wuinyu.+
25 Muri owuwiiwi inywe awaiguta ku enyingeeno,
aeniki muriongera enzala.
Muri owuwiiwi inywe awaseka ku enyinga zino
aeniki muuza okurira na amaziga garerenga.+
26 Muri owuwiiwi inywe awa awantu wagamba-gambako geeza,
aeniki nintio lwona waaguukwa waawu waakorra awagambi awa owuweeyi.+
Okuoloola owuoni ku owuoni kuganiziiwue
(Math 5:38–48)
27 “Ni mbalaga inywe awantegerezia, mbwe mugonzie awazigu wiinyu, mukorre awawarega geeza. 28 Musereke awantu awawafuuwa, kandi musawire awantu awawakorra ewintu ewiwiiwi.+ 29 No omuntu akukubre oluyu oluwega olulala, mugalusizie oluwega lundi lwona akube. No omuntu atoorre ikooti riao, otamulowera okutoola esaati yaao yoona.+ 30 Omuntu-umuntu okusawire ekintu mu-ee, kandi no omuntu atoorre ekintu kiao otamunigirizia akuiranizie. 31 Kandi korra awandi ewia okaagala mbwe woona wakukorre.+
32 “Iwue no ogonziizie mala awakugonziizie wengʼene, ao otio ekia okakaserekrwa niki? Aeniki namba ‘awooni’ woona wakola watio. 33 Kandi no okola geeza mala ku awantu awakukorra geeza, ao ekia okaserekrwa niki? Aeniki namba ‘awooni’ woona wakola watio. 34 Iwue no ozia mala awantu awaesa waakuiranizia, ao ekia okaserekerwa niki? Namba ‘awooni’ woona waozia ‘awooni’ awiina waawu ni warindirra okuiraniziwua.+ 35 Ni, mugonzie awazigu wiinyu, muwakorre geeza, kandi muwaozie ni mutawariire mbwe waaza okuwairanizia. Nikuemao omugawo gwinyu guuza okuwa omunene, kandi muuza okuwa awaana awa Katonda omunene, aeniki Katonda ari omusiza na awatairania otioo, na awa endandulu.+ 36 Muwe na amasaasra kiomo Soinyu ari na amasaasra.
Okukengera awandi ekiina kuganiziiwue
(Math 7:1–5)
37 “Otakengera owundi ekiina, kugere iwue oona otakengerwa ekiina. Otata owuoni ku omuntu nikwo iwue oona ngoriteewuako owuoni. Rekera awandi amawi gaawu nikwo iwue oona orirekerwa amawi gaao.+ 38 Ezania ku awandi nikwo iwue oona ooza okueewua, mu omurengo omulootu, oguigatiirwe kandi oguizuule gwasaawaala, ooza okuteerwa mu amakono. Aeniki omurengo ogwa orenga nagwo, nigwo iwue oona ooza okurengerwa nagwo.”+
39 Lwona yawalaga olugero otino, “Omuntu omuwuunu aesa otie okukangatra omuwuunu omwina waae? Woona ngawaaza okugwa mu owuina?+ 40 Omuntu oigerera ngakira omugerezi waae, no omuntu-umuntu na agereerwe nawuno ainogerezie geeza, aesa okuwa ki omugerezi waae.+ 41 Iwue niki ekigera no owarra akantu akatono akari mu eriiso eria omwina waao, no oguntu ogunene oguri mu eriiso riao omwene ngagukunyaasia? 42 Oesa otie okulaga omwina waao mbwe, ‘Wamwifu, reka nkutoorreo akaatu akari mu eriiso riao,’ ni iwue omwene ngowona oguntu ogunene oguri mu eriiso riao? Iwue omuntu oisemerezia ono, sooka otooleo oguntu ogunene gueme mu eriiso riao, nikwo ooza okuwona geeza, kandi oese okutoolao akaatu akatono mu eriiso eria omwina waao.
Omuti gumanywa ne ensaafu ziagwo
(Math 7:16–18; 12:34b–35)
43 “Guwulao omuti omulootu oguama ensaafu embiiwi, kandi guwulao omuti omuwiiwi oguama ensaafu endootu. 44 Kutio omuti ki omuti gumanywa ne ensaafu ziagwo. Ensaafu ezia emikuyu ngaziesa okunogwa okuema ku emiti egia amawua, nakuwa emizabiibu okuema ku omunyenya. 45 Omuntu omulootu afumia mala ewintu ewilootu okuema ku owulootu owuri mu omwoyo gwae, kandi omuntu omuwiiwi afumia mala ewintu ewiwiiwi okuema ku owuwi owuri mu omwoyo gwae. Aeniki ewintu ewia omunwa guwoola wiema mala ku ewiizuule omwoyo ogwa omuntu.
Omuomboki omumaya no omuomboki omuganga
(Math 7:24–27)
46 “Ekigera ni munyeta mbwe ‘Omwami, Omwami,’ ni ngamukola ewia mbalaga niki?+ 47 Nyiza okuwalaga kiomo omuntu onyizreko, owurra amangʼana gange kandi yakola nago, afwanana. 48 Afwanana no omuntu owa na aomboka enyumba, a-aawa na agia munsi nawuno owulusa wuatuuka ku iwaale. Olwa omugera gwaza kandi amanzi gaika, gaikuba ku enyumba eyo, enyumba ngekazegera, aeniki yawanga ne eombookwe wukalu. 49 No omuntu owurra amangʼana gange ni yareka okukola nago afwanana no omuntu owaomboka enyumba ku ilowa na ataawre owulusa. Olwa amanzi gaaika, gaikuba ku enyumba eyo, yagwa ansi boo, mala eoneka chee.”+
+ 6:1 Owuiz 23:24–25 + 6:2 Okuf 20:8–10 + 6:4 Awal 24:5–9; 1Sam 21:1–6 + 6:11 Yowa 7:1 + 6:12 Luuk 5:16 + 6:13 Luuk 9:10; 11:49; 17:5; 22:14; 24:10; Awat 1:2, 21–22, 26; 2:42 * 6:15 Awazalooti mu Olugiriiki waawanga ekifuwo ekia *Awayaudi awasiani awaawanga ni waifumiizie okulwanra ekialo kiawu okuema ku owukire owua amambala owua Awaruumi. + 6:16 Yowa 1:40–44; Awat 1:13 + 6:19 Math 9:20 + 6:21 Zabu 126:5; Isaa 61:3 + 6:22 Math 10:22; 24:9; Yowa 15:18–19; 16:2; Awat 5:41; 1Pet 4:14 + 6:23 Math 5:2–12 + 6:23 2Amiir 36:16; Awat 7:52 + 6:24 Math 19:23–24; Yako 5:1 + 6:25 1Kori 4:8 + 6:26 Yere 5:31; Yako 4:4 + 6:28 Math 5:44 + 6:29 Awaru 12:17 + 6:31 Math 7:12 + 6:34 Luuk 14:12–13 + 6:35 Awal 25:35–37 + 6:37 Math 6:14–15 + 6:38 Mari 4:24 + 6:39 Math 15:14 + 6:40 Math 10:24–25; 23:8–10; Yowa 13:13–16 + 6:46 Mala 1:6 + 6:49 Math 7:21