3
Yesu ari omunene okukira Muusa
1 Kutio waamwifu ku *Kristo awaetiirwe owulamu owua ku igulu, mute amaingirizio giinyu goona ku Yesu, owa ifwe tulaga awantu mbwe ari *omutumwa kandi *Omuozia iifu omunene.+ 2 Yarinda amangʼana aga Katonda owamulowola amukorre, mala kiomo Muusa oona yakola mu enyumba eya Katonda.+ 3 Kiomo omuntu o-ombooke enyumba aeewua owuti okukira enyumba eya aombooke, nintio lwona Yesu asugre okueewua owuti okukira Muusa. 4 Aeniki enyumba ki enyumba eombookwe no omuntu, ni Katonda nio omuomboki owa ewintu wiona.
5 Muusa yarinda amangʼana aga Katonda ki *omukurumu mu enyumba eya Katonda yoona, kandi okwo kwalaga awantu ekia Katonda yaazanga okuwoola mu amiire aga emberi. 6 Ni Kristo iye arindre amangʼana aga Katonda ki Omuzia okangatiire enyumba eya Katonda. Kandi ifwe ni ifwe enyumba yaae, ni tuandre ku owusiani wuifu no okurindirra okwa tuitumburra nawuno mu owutuuko.+
Okuingira mu okuwuluuka okwa Katonda aaza oku-aa awantu waae
7 Kuri mala kiomo Katonda awoola mu endagano ni kuwita ku *Omwoyo Omweru mbwe,
“Reero, ni muwuriire omwoyo ogwange,
8 mutagera emioyo giinyu giwe emikalu
kiomo Awaisraeli waakola
mu amiire aga okugeezaniwua ni waawanga mu ekeewa,+
9 aa waaguukwa wiinyu wangeezaania
kandi ku emiaka amakumi ane waawona ewintu ewia nyakola.
10 Ekio nikio ekiagera no okusu kwampamba ni ikula erio
kandi nyawoola mbwe, ‘Emioyo egia awantu wano gireka engira enyinga ziona
kandi wakiari okumanya engira ziange.’+
11 Kutio nyaifuuwa ni ndi no okusu otino,
‘Ngawari-ingira mu okuwuluuka kwange, yaaya!’ ”†+
12 Inywe waamwifu, muwone mbwe awulao-uwula omulala ku inywe ori no omwoyo ogurimo owuoni, ogutari no okuganya kandi ogugaluka ni gureka Katonda. 13 No omuntu ki omuntu a-ambie omwina waae amaani owuire ki owuire, iwaga erietwa mbwe “Reero” ni rikiario, kugere awuleo omuntu owa ensemerezanio eya owuoni eere omwoyo omukalu ngʼa. 14 Aeniki ni turindre endagano paka mu owutuuko kandi ni tuteere emioyo giifu ku Katonda wukalu kiomo twakola olwa twawa no okuganya kuluweri, ni tuuza okutuukra omugawo gwifu ku ewintu ewia Kristo wiona. 15 Kuri mala kiomo endagano ewoola mbwe,
“Reero, ni muwuriire omwoyo gwae,
mutagera emioyo giinyu giwe emikalu
kiomo giawanga mu amiire aga awantu waalowa Katonda.”†
16 Awaalowa Katonda ni waawu anu? Ngawawanga awantu awa Muusa yakangatra na awafumia Misiri? 17 Awa-ambia Katonda okusu ku emiaka amakumi ane ni waawu anu? Ngawawanga awantu awaakola owuoni, awaafwa mala emiwiri giawu gisigala mu ekeewa?+ 18 Na awa Katonda yaifuuwa mbwe ngawari-ingira mu okuwuluuka kwae ni waawu anu? Ngawawanga awantu awaatambuka amangʼana gaae? 19 Kutio tuwona mbwe awantu awo ngawakaesanga okuingira mu okuwuluuka okwae ku okutaganya kwawu.
+ 3:1 Awaib 4:14 + 3:2 Emba 12:7 + 3:6 Yowa 1:34; 1Kori 3:16; Efee 2:21; Awaib 1:2; 4:14; 6:4–6; 7:3, 28; 10:21, 29 + 3:8 Okuf 17:7; Emba 20:2–5 + 3:10 Emba 14:33 † 3:11 Zabu 95:7–11 + 3:11 Emba 14:21–23 † 3:15 Zabu 95:7, 8 + 3:17 Emba 14:29; 1Kori 10:5, 10