Ebaruwa eya
AWAIBRANIA
Amangʼana ku owuimpi
Ebaruwa eya Awaibrania ne endala ku ebaruwa eya omujoji wayo ngamanyiike geeza. Awandi wawoola mbwe Apolo nio owagijoja, na awandi mbwe Baranabaasi. Agati eya emiaka egia 400 kutuuka 600. Lwona wario awandi awaaingirizianga mbwe Paulo nio owajoja ebaruwa eno. Kuwonekana mbwe yajojwa mu omwaka ogwa 70 ne *ekaalu eya Yerusaleemu ekiari okuonwa, aeniki omujoji agamba-gamba ku emisango egia *endagano enkulu egiawanga ni gikolwa mu ekaalu. Omujoji awona mbwe emisango egio giawanga ampi okuwua.
Ebaruwa eno egamba-gamba ku Yesu *Kristo ki omulala oambania Awakristo woona. Yesu alaganiwua ki okirre *enyankoi, Muusa na *Awoozia awanene awa endagano enkulu, aeniki iye nio Omuozia omunene owa kuwuene kandi otuukre, oambania awantu ni Katonda ilala. Kutio, Owukristo wuri kungulu okukira namba ediini eya *Awayaudi, aeniki Kristo yawa omusango omulala ogusugre okukira giona egia awoozia awa Awayaudi waafumia ku emiaka giona. Iye omwene yawa Omuozia kandi aifumia omwene ki igondi, kutio yakola endagano empia na awantu woona ku ekialo aa endagano enkulu yawanga agati ya Katonda na Awayaudi wengʼene. Endagano empia eno yagamba-gambwako na *Awagambi mu Endagano Enkulu mala kiomo omujoji owa ebaruwa eno alagana, na aingizia amangʼana aga Yeremia 33:31–34 mu Awaibrania 8:8–12. Owutuukre, omujoji ajoja ku awantu awatiirwe mu omunayo ogwa Awaisraeli awamanyiike ku okuwa kwawu no okuganya. Kutio, Awakristo woona walagiriziwua okuwarra ku Yesu owa okuganya kwawu kutanikirra, okuemerra mu owutanikro nawuno mu owutuuko.
1
Kristo ari omukaate okukira enyankoi
1 Mu amiire amakulu agaawita, Katonda yagamba-gamba ni waaguukwa wiifu kangi kandi mu engira enyingi ni kuwitra ku *awagambi waae. 2 Ni mu amiire aga entuuko gano, Katonda amiire okugamba-gamba ni ifwe ni kuwitra ku Omuzia waae, owa yalowola okuteera ewintu wiona mu amakono kandi owa ni kuwitako, yaluka igulu ne ekialo alala ni wiona ewirimo.+ 3 Omuzia owa Katonda ono, nio owunene owua Katonda wumurika ni wuemako kandi nie ekilago ekia Katonda ndiki-ndiki. Kandi ni iye oambiriire alala ewintu wiona ewiri ku igulu ni ku ekialo, na amangʼana gaae agari na amaani.
No Omuzia yamala okuesana engira eya awantu wakaoziziwua amawi, yaikala nyakukono okusaaza okwa Katonda Omukaate ku igulu.+ 4 Kutio yawa omukaate okukira *enyankoi woona mala kiomo eriina eria yaeewua riona riri ikaate okukira amiina aga enyankoi woona.+
5 Kusi ne enyankoi ki eya Katonda yalagako mbwe,
“Ori Omuzia wange,
reero mbeere Swao”?†
Namba mbwe,
“Nyiza okuwa Swae,
kandi oona aaza okuwa Omuzia wange”?†+
6 Kandi ni Katonda areeta Omuzia waae owa oluweri ku ekialo, yawoola otino,
“Reka enyankoi awa Katonda woona wamuikirre wamusawe.”†+
7 Omwene na agamba-gamba ku enyankoi waae, awoola otino,
“Agera enyankoi waae wawa ki omuyaga
kandi *awatumwa waae wawa ki endimi ezia omurro.”†
8 Ni na agamba-gamba ku Omuzia waae awoola otino,
“Entewe eya owuami wuao, iwue Katonda, eeza okuweerao amiire goona,
kandi ooza okangatra awantu awa mu owuami wuao no owuigolovu.
9 Iwue omiire okugonzia owuigolovu, na amawi oregere,
kutio, inze Katonda waao miire okukuta angulu okukira awiina waao
ku *okukuwaka amavuta aga ekisangaalo.”†
10 Lwona alaga Omuzia waae otino,
“Oo Omwami, mu owutanikro, ni iwue owaomboka owulusa owua ekialo,
kandi igulu riri emirimo egia amakono gaao.
11 Igulu ne ekialo wiiza okuteeka, kandi wiiza okukiriiya ki enguwo,
ni iwue orio amiire goona.
12 Ooza okuwizinga alala ki ekanzu,
kandi wiiza okugaluka ki enguwo.
Ni iwue orio-wuri otio, ngorigaluka,
kandi emiigo giao giwula ne entuuko.”†
13 Ne enyankoi ki owa Katonda yalagako mbwe,
“Ikala nyakukono kwange okusaaza
nawuno ntoole awazigu waao
nte ansi ku amagulu gaao otaze?”†+
14 Kane enyankoi niki? Ngawari mala emioyo egitumrwe okukorra awantu awaaza okutuukra owuinunuzi?+
+ 1:2 Yowa 1:3; Awaib 3:6 + 1:3 Yowa 1:14; Yowa 14:9; Kolo 1:15; Awaib 8:1 + 1:4 Filiip 2:9 † 1:5 Zabu 2:7 † 1:5 2Sam 7:14; 1Amiir 17:13 + 1:5 Math 3:17; Awat 13:33; Awaib 5:5 † 1:6 Owuiz 32:43 + 1:6 Zabu 89:27 † 1:7 Zabu 104:4 † 1:9 Zabu 45:6, 7 † 1:12 Zabu 102:25–27 † 1:13 Zabu 110:1 + 1:13 Yoswa 10:24; Math 22:44; Awaib 8:1; 10:13 + 1:14 Zabu 34:7; 91:11; 103:20