3
Awakazi na awasaaza waawu
1-2 Inywe awakazi mwona muwe awaiisiizie ansi ku awasaaza wiinyu, kugere na awandi ku iwo wataganyire ku amangʼana amalootu aga Katonda, wagaluke wagaingizie mala ku okuwona enkola ziinyu endootu, kandi ni wawona kiomo owulamu wuinyu wuri owueru alala no owuti owungi owua muri nawuo. Kuno kuuza okugera wawe awalala ku awaganyire, namba ni watalagrwe.+ 3 Owulootu wuinyu ngawusugaane wuwonwe mala ku okuiwoya okwa enze, kiomo okusuuka emvwiri, okuingizia ewikomo ewia edhaabu, no okuiwoya enguwo eziomerezia.+ 4 No owulootu wuinyu wusugaane wueme mu emioyo giinyu munsi. Wuno niwuo owulootu owutaoneka owuema mu omwoyo omusiza kandi omuolu. Owulootu wuno wuri owunene ino mu amiiso aga Katonda. 5 Aeniki, nintio awakazi aweeru awaawanga no okuganya ku Katonda mu amiire amakulu waalagananga owulootu wuawu. Waaiisia ansi ni wawurra awasaaza waawu 6 mala kiomo Saara, owa-aa Abraamu owuti kandi yamuetanga mbwe omwami waae. Mwona muri awaala waae, ni mukola ewintu ewisugaane kandi ni mutatiire ekintu-ukintu.+
7 Inywe awasaaza, mumenye na awakazi wiinyu na amaganga ni mumanyire mbwe wari endukwa endewenyu okuwakira. Muwe nawo no owuti ki awaaza okutuukra empanwa eya owulamu ku owusiza alala kandi owuagani ni inywe, kugere Katonda airanie okusawa kwinyu ni mumusawa.+
Awaganyire wanyaasiziwua enkola endootu
8 Owutuukre, inywe mwona mumenye ne empurizanio endootu na awiina wiinyu. Muwe awa-ambra awandi amasaasra kandi mugonzanie no olugonzi olwa kuwuene. Muwe awasiza kandi muiisie ansi.+ 9 Mutaaza mwairania amawi ku amawi nakuwa inyego ku inyego. Aa okukola otio, inywe muiranie ne ensereki aeniki mwaetwa okukola otio kugere mutuukre ensereki.+ 10 Kutio, kiomo endagano ewoola,
“Omuntu-umuntu oagala okumenya owulamu owulootu
no okuwona amiire amalootu emberi,
paka arinde olurimi lwae atawoola amawi
kandi omunwa gwae gutawoola owuweeyi.
11 Paka areke amawi kandi akole owulootu,
paka aagale okuwa no owuolu mu engira ziona.
12 Aeniki Omwami awona awantu awalongoole
kandi ategerezia okusawa kwawu,
na alowa awantu awakola amawi.”†+
13 Naanu okaagala okukukorra uwiiwi, iwue no oagala mala okukola geeza?+ 14 Ni namba no owuine eminyako-nyaako ku okukola owulootu, osereekwe. Mutatia ewia watiire kandi mutainyaasia mu emioyo yawa.†+ 15 Ni mu emioyo giinyu, mute *Kristo awe Omwami. Muwe amankaga enyinga ziona okuirania awantu woona awawawuuzia ekigera ni muandre ku okurindirra okwa muri nakwo.+ 16 Ni mukole mutio no owuolu kandi no owuti, emioyo giinyu ni gitawakengera ekiina, kugere awantu awagamba-gamba owuwiiwi ku enkola ziinyu endootu ku Kristo wasuuke no owuweeyi owua wawawoolako.+ 17 Kuri kulootu okuinyaasia ku okukola owulootu, ku okuagala okwa Katonda, okukira okuinyaasia ku okukola owuwiiwi. 18 Kristo yoona yafwira owuoni kalala kandi owutuukre. Iye omuntu omulongoole yafwira awooni, kugere awareete ku Katonda. Yaitwa afwa ku omuwiri, ni yawa omulamu kandi ku amaani aga *Omwoyo Omweru+ 19 owagera agia okulanzizia emioyo egia awantu awaawanga mu owusiwe.+ 20 Awantu awaalowa okuwurra olwa Katonda yarinda no owuoreevu mu amiire aga Noowa yaombokanga owuato. Awantu munaane wengʼene niwo awaanunulwa mu owuato owuo wamizula olumbe olwa omugera.+ 21 Amanzi gano gari omufwano ogwa *owubatiiso owua enyinga zino namba inywe muwitamo okununulwa. Owubatiiso wuno ngawuri mala okuozia ikwe ku omuwiri yaaya, ni wuri okuifumizizia Katonda no omwoyo ogutakukengra ekiina. Wuwanunula ni kuwitra ku okuziuka okwa Yesu Kristo+ 22 omiire okugia ku igulu kandi aikaale nyakukono okusaaza okwa Katonda, aa *enyankoi ziona, owukangasi wuona alala na amaani goona wiri ansi eya owukangasi wuae.+
+ 3:1-2 1Kori 7:16 + 3:3 1Timo 2:9 + 3:6 Efee 5:22–24 + 3:7 Efee 5:25–33; 1Timo 2:8 + 3:8 Efee 4:2–3; Filiip 2:2–3; 1Pet 1:22 + 3:9 Awaru 12:17; 1Pet 2:23 † 3:12 Zabu 34:12–16 + 3:12 Yako 1:26 + 3:13 Awaru 13:3; Tiit 2:14 † 3:14 Isaa 8:12 + 3:14 1Pet 4:14–16 + 3:15 Kolo 4:5–6; 1Pet 1:3–5 + 3:16 1Pet 2:15 + 3:18 Awat 3:14; Awaru 5:6–8; Awaib 7:27; 1Pet 2:21 + 3:19 1Pet 4:6 + 3:20 Owut 6:5–22; 2Pet 2:5 + 3:21 Awat 22:16; Awaru 6:3–4; Efee 5:26 + 3:22 Awat 1:9; Efee 1:21; Awaib 4:14; Math 28:18