24
Okuziuka okwa Yesu
(Math 28:1–10; Mari 16:1–8; Yowa 20:1–10)
1 Nyanga olwa omudiira ogwa okuwiri kunkio ino, awakazi awo waagia ku ekiwaga ekia Yesu, ni wagingre emiti na amavuta agawunya esaami aga waaikazia. 2 Waatuukra oguwaale ni gugalangasiiwue gutoorrwe ku omunwa ogwa iwuuta. 3 No olwa waaingira, ngawakatuukra omuwiri ogwa Yesu omwo. 4 Ni waawanga ni wakialuguula ekingʼana ekio, waaizukira awantu awawiri awaiwooye enguwo enzeru zerre ni waimeriire ampi nawo. 5 Owuti wuawa-amba kandi waafunamia emitwe ansi. Nikuemao awantu awo waawalaga watino, “Ekigera ni muagala omulamu agati eya awafu niki? 6 Muingirizie ekia yawalaga ni yawanga na akiari Galiili,+ 7 mbwe *Omuzia owa Omuntu ariteewua mu amakono aga awantu awooni, kandi *ariwambwa ku omusalaaba afwe, no owuire owua okusatu ariziuka.”+ 8 Nikuemao waaingirizia amangʼana aga yawalaga ago.
9 Olwa waairana ni waema ku ekiwaga, waalaga *awatumwa ikumi ni mulala, alala na awalonzi wandi woona, ewintu wino wiona. 10 Maaria omwala owa Eumagidaala, ni Yoani, ni Maaria ngʼinwawu Yakoobo na awakazi wandi awaawanga nawo, waalaga awatumwa amangʼana gano.+ 11 Ni iwo waatoola amangʼana aga awakazi awo ki amangʼana aga owusa, kandi waagalowa wasiriisia.+ 12 Kukawa kutio, Petro iye yafuma arukumuka na agia ku ekiwaga. Yaikirra awarra munsi kandi awona ewitambaaya ewieru ni wiriao wusa, kandi yairana ku omugizi na aluguula ekiaikola kino.
Yesu afumiire awalonzi waae ku engira egia Emausi
(Mari 16:12–13)
13 Owuire wuazane owuo, awalonzi wawiri waawanga ku engira ni wagia mu ekitemo ekietwa mbwe Emausi, ekiri emaeli musamvu okuema Yerusaleemu. 14 Waagamba-gambanga alala ni wawoola ewintu wiona ewiawanga ni wiikorre ampi. 15 Ni waawanga ni wakiagamba-gamba ku amangʼana ago, Yesu yawaazako atanika okugenda-genda nawo alala. 16 Ni waawiswa aa ngawakaesanga okumumanya.+
17 Yesu yawawuuzia otino, “Ekia mugamba-gambako ni mugenda-genda kino niki?”
Waimerra kalala, ewieni wiawu ni wilagana okuwula kwawu no owusangaavu. 18 Omulala, ku eriina Kiliopaasi, yamuirania ne embuuzio otino, “Kane iwue engʼene ni iwue omugeni otamanyire ewintu ewimiire okuikola Yerusaleemu wuangu ano?”
19 Yesu yawawuuzia mbwe, “Ewintuki ewio?”
Waamuirania watino, “Ewintu ewia izuuzi wiaikorra Yesu Omunazareeti. Yawanga *omugambi owa amaani amangi ku amangʼana aga yawoolanga ne ewintu ewia yakolanga emberi wa Katonda na awantu woona.+ 20 Awakangasi awa *awoozia alala na awakangasi wiifu izuuzi waamuingirra kugera akengerwa ekiina ekia olumbe, kandi wamuwamba ku *omusalaaba. 21 Ni ifwe twawanga no okuganya mbwe iye nio owaazanga okununula Awaisraeli. Nyingeeno no owuire owua okusatu okuemera ewintu wino wiikole.+ 22 Owukirre ago, awiina wiifu wandi awekikazi watuluguuzie na amangʼana mbwe wagiire ku ekiwaga reero kunkio ku amagambaazi, 23 ni wareka okutuukra omuwiri gwae! Mbwe wawuine owusasuko owua *enyankoi awawalagre mbwe Yesu ari omulamu. 24 Nikuemao awiina wiifu awandi wagiire paka ku ekiwaga kandi wakituukra mala kiomo awakazi awo watulagre, ni ngawakawona omuwiri gwae.”+
25 Yawalaga otino, “Muri awasiru awafwana watie, kandi muri awa emioyo emizito okuganya amangʼana aga awagambi wamiire okuwoola! 26 Kane *Kristo ngayawanga mbwe paka ainyaasie ku ewintu wino nikwo aingire mu owunene wuae?”+ 27 Kandi yawalaga amangʼana goona agari mu endagano agamugamba-gambako, okutanikra ku Muusa na awagambi woona.+
28 Olwa waatuuka ampi no omugizi ogwa Emausi ogwa waagiangako, Yesu yaikola ki owita okugia emberi. 29 Ni waamuiyemba ni wamulaga watino, “Ingira owe ano ni ifwe, aeniki ekisirisiri mpano ki-ingira, kandi owuire mpano wuwuirre.” Kutio, yaingira aweera ao nawo.
30 Ni yawanga na aria ku emeesa nawo, yatoola omukaati, airania otioo nikwo agugenyula, kandi atanika okuwagawira.+ 31 Nikuemao amiiso gaawu gaaiguka wamumanya, kandi ao-ao yateeka mu amiiso gaawu. 32 Waaiwuuzia aweene watino, “Awiifu, owuolu ngawuwerenga ni wuizuuzie emioyo giifu enyinga ziona ezia awerenga na agamba-gamba ni ifwe ku engira, na atunawurra amangʼana agari mu endagano eya Katonda?”
33 Waaema kalala wairana Yerusaleemu wagia watuukra eyo awatumwa ikumi ni mulala waria, na awandi awaawanga nawo ni waikumre alala 34 ni wawoola watino, “Kuri kuwuene! Omwami aziukre, kandi afumiire Simioni amuwona.”+ 35 Nikuemao awawiri wano woona waawalaga ekiawaikorra ku engira, kandi kiomo waamanyirizia Yesu olwa yawagenyurra omukaati.+
Yesu afumiizie owutumwa owunene
(Math 28:16–20; Mari 16:14–18; Yowa 20:19–23)
36 Ni waawanga ni wakiawoola amangʼana gano, waaizukira ni Yesu omwene aimeriire agati yaawu kandi awakeezia.
37 Waazinduka amasaai kandi owuti wuwa-amba ni waingirizia mbwe wawuine ekiiruuzia.+ 38 Yawalaga otino, “Ekigera ni muinyaasia mu emioyo giinyu kandi no okutaganya kuwa mu emioyo giinyu niki? 39 Muwarre amakono gange na amagulu gange mumanye mbwe ono ni inze! Mumpambe muwone mbwe ngʼandi ekiiruuzia, aeniki ekiiruuzia kiwula ne enyama ne ewigumba kiomo ndi ntino.”+
40 Olwa yamala okuwoola amangʼana gano, yawalaga embala eziawanga ku amakono na amagulu gaae.+ 41 Waawanga ni wakiari ni kaoozi, ne eno ni waizuule no owusangaavu alala no okuluguula. Yesu yawawuuzia otino, “Mberi muri ne ekintu ano ekia tukaria?” 42 Waatoola emvwa ensambe wamu-aa, 43 kandi yagitoola agiria emberi waawu.+
44 Yawalaga otino, “Wino niwio ewintu ewia nyawalaga olwa nyawanga ni inywe: Ewintu wiona ewiajojwa ku inze mu *ensikirra ezia Muusa alala ne ebuuki ezia awagambi ni mu Zabuuri wiona wiawanga mbwe paka wituuke kuwuene.”+
45 Nikuemao yaigulao amongo gaawu kugere wawurre amangʼana agari mu endagano.+ 46 Yawalaga otino, “Ni ntino kwajojwa, mbwe Kristo arinyaasiwua kandi afwe, no owuire owua okusatu ariziuka aeme ku awafu.+ 47 Kandi mbwe okugaluka okureka amawi no okurekerwa amawi kuuza okulanziwua ku eriina riae ku awantu awa ewialo wiona, okutanikra Yerusaleemu.+ 48 Inywe muri awawoni awa ewintu wino.+ 49 Ngia okuwatumra ekintu ekia Soifu yawaifuuwira. Ni mutafuma Yerusaleemu ano nawuno mutuukre amaani agaema ku igulu.”++
Yesu aguluuke agiire ku igulu
(Mari 16:19; Awat 1:9–11)
50 Olwa yamala okuwafumia awaira enze ampi no omugizi ogwa Bethania, yaginga amakono gaae kungulu awasereka. 51 Ni yawaserekanga otio, yawaemako awareka, kandi yatoolwa aniiniwua ku igulu.+ 52 Nikuemao waamusawa kandi wairana Yerusaleemu no owusangaavu owungi.+ 53 Kandi waaweera mu *ekaalu enyinga ziona ni watondowola Katonda.+
+ 24:6 Awat 1:10–11 + 24:7 Luuk 9:21–22 + 24:10 Luuk 8:2–3; 6:13 + 24:11 Mari 16:10–11 + 24:16 Yowa 20:14–15; 21:4 + 24:19 Luuk 7:16; Awat 2:22 + 24:21 Luuk 1:68; 2:38; 19:11 + 24:24 Luuk 24:12; Yowa 20:3–10 + 24:26 Awat 14:22 + 24:27 Luuk 24:44 + 24:30 Luuk 9:16; 22:19 + 24:34 1Kori 15:5 + 24:35 Mari 16:12–13 + 24:37 Mari 6:49 + 24:39 Mari 16:14–16 + 24:40 Yowa 20:20 + 24:43 Luuk 24:30–31; Yowa 21:5, 10; Awat 10:41 + 24:44 Zabu 22:1, 7–8, 15, 18; 69:4, 9, 21; Isaa 52:13—53:12; Luuk 24:27; Yowa 5:46 + 24:45 Luuk 24:27, 32 + 24:46 Mari 14:49; Luuk 22:67; Awat 3:18; 17:2–3; 28:23; 1Kori 15:3–4 + 24:47 Awat 1:8; 2:38; 5:31; 11:18; 17:30–31; 20:21; Awaru 15:19 + 24:48 Awat 1:8 + 24:49 Yowa 15:26–27; Awat 5:32 + 24:49 Luuk 4:18 + 24:51 Mari 16:19; Luuk 9:51; Awat 1:9; 3:21 + 24:52 Awat 1:12 + 24:53 Awat 2:46; 5:12