Ebaruwa eya okusatu eya
YOWAANA
Amangʼana ku owuimpi
Ebaruwa eya okusatu eno yajojwa ni Yowaana omulala owajoja ebaruwa ezia Yowaana esookere ne eya okuwiri, kandi mu emiaka emilala egio. (Warrako amangʼana ku owuimpi owua 1 Yowa.)
Mu ebaruwa eya okusatu eno, Yowaana asiagizia omukangasi owa ekaniisa oetwa Diotreefa, owalowa okuingizia *awatumwa awa Yowaana yawatumako. Lwona awantu awaaingizia awatumwa awo mu amayumba gaawu, yarumusia mu ekaniisa eyo. Omuntu oetwa Gausi nio owawaingizia kukawa mbwe ngakawanga na awamanyire. Kutio, Yowaana yajoja itu rino okuambia Gausi amaani mu emirimo giae egia olugonzi, kandi yagi-aa omuntu oetwa mbwe Demetriasi okugiirra Gausi.
1
Amakeezio agasookere
1 Inze omugaaka Yowaana, ebaruwa eno nkujojera iwue Gaayo omwiko wange owa ngonziizie no olugonzi olwa kuwuene.+ 2 Omwiko wange owa ngonziizie, nkusawira Katonda mbwe owulamu wuao owua omuwiri wuwe owulootu kandi mbwe ewintu wiona wigie ni iwue geeza, mala kiomo osonga okugia geeza mu owulamu wuao owua mu omwoyo. 3 Nyawa ne ekisangaalo ino olwa waamwifu wandi ku *Kristo waaza eno, wawoola kiomo muandre ku owuene kandi mbwe mugia emberi no okumenya owulamu owuisigiike ku owuene owuo.+ 4 Mbula ne ekimpa owusangaavu okukira okuwurra mbwe awaana wange wamenyere owulamu owuisigiike ku owuene.
Yowaana atondowola Gausi
5 Omwiko wange owa ngonziizie, oandre ku okukorra waamwifu ku Kristo owulootu, kukawa mbwe wari awageni ku iwue, ngowamanyire. 6 Wamiire okulaga ekaniisa ku olugonzi olwa ogonziizie nalwo awantu. Okola geeza ino no owasewula mu engira esugre emberi wa Katonda, ni wawaemako.+
7 Ne eriina eria Yesu Kristo nirio eriagera ni wafumira emirimo egia Katonda kandi wuwulao-uwula owuitunzi owua waatuukra okuema ku awantu awawula no okuganya ku Katonda. 8 Kutio ifwe Awakristo tusugaane tuwaingizie geeza mu amayumba giifu, kiomo engira ndala eya tuesa okukorramo alala kugere owuene wuwonekane.+
Diotreefa omukangasi omuwiiwi
9 Kukawa mbwe miire okujojera ekaniisa ku amangʼana gano, Diotreefa omuntu ogonziizie oku-ita emberi, yalowa asiriisia okuwa ni ifwe alala ku ekingʼana kino. 10 Kutio ni nyiza okuuza, nyiza okuta emberi iinyu ewintu wiona ewia amiire okuwa na akola. Ee, amiire okuwa na atuwoolako amangʼana amawiiwi aga owuweeyi. Ago gengʼene ngagamusuga, na alowa namba okuingizia awiina wiifu ku Kristo kandi alowera awantu awagala okukola otio kandi awasomosia mu ekaniisa!
11 Omwiko wange owa ngonziizie, otaaza waganya okulonda enkola embiiwi, ni gia emberi okulonda enkola endootu. Omuntu-umuntu owa enkola endootu ari omuntu owa Katonda. No omuntu-umuntu owa enkola embiiwi, ari omuntu okiari okuwona Katonda.+
12 Demetriasi, iye awantu woona wamugamba-gambako geeza kandi owuene wuazane wuona wumugamba-gambako geeza. Ifwe twona tumugamba-gambako geeza kandi omanyire mbwe ewia tuwoola wiona wiri kuwuene.
Amakeezio agatuukre
13 Ndi na amangi aga okukujojera, ni nanyagala okukola otio ni itu ne einki, yaaya. 14 Nindra okuuza okuwawona wuangu ano, nyize ngamba-gambe ni inywe omunwa no omunwa.+
15 Wa no owuolu. Awiiko awari eno wawakeeziizie mwona. Iwue oona keezia awiiko awari eyo, no owaeta na amiina gaawu.
+ 1:1 2Yow 1 + 1:3 2Yow 4 + 1:6 Tiit 3:13 + 1:8 Awaib 13:2 + 1:11 1Yow 2:29 + 1:14 2Yow 12